title: Deċiżjoni tal-Kunsill (PESK) 2018/1884 tat-3 ta' Diċembru 2018 li testendi u temenda d-Deċiżjoni 2010/452/PESK dwar il-Missjoni ta' Monitoraġġ tal-Unjoni Ewropea fil-Georgia, EUMM Georgia

text:
                  4.12.2018

                  MT

                  Il-Ġurnal Uffiċjali tal-Unjoni Ewropea

                  L 308/41

         DEĊIŻJONI TAL-KUNSILL (PESK) 2018/1884
         tat-3 ta' Diċembru 2018
         li testendi u temenda d-Deċiżjoni 2010/452/PESK dwar il-Missjoni ta' Monitoraġġ tal-Unjoni Ewropea fil-Georgia, EUMM Georgia
         IL-KUNSILL TAL-UNJONI EWROPEA,
         Wara li kkunsidra t-Trattat dwar l-Unjoni Ewropea, u b'mod partikolari l-Artikoli 42(4) u 43(2) tiegħu,
         Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
         Billi:

                     (1)

                     Fit-12 ta' Awwissu 2010 l-Kunsill adotta d-Deċiżjoni 2010/452/PESK (1), li estendiet il-Missjoni ta' Monitoraġġ tal-Unjoni Ewropea fil-Georgia (EUMM Georgia), stabbilita permezz tal-Azzjoni Konġunta tal-Kunsill 2008/736/PESK (2).

                     (2)

                     Fit-12 ta' Diċembru 2016 il-Kunsill adotta d-Deċiżjoni (PESK) 2016/2238 (3), li testendi l-mandat ta' EUMM Georgia sal-14 ta' Diċembru 2018 u li tipprevedi ammont ta' referenza finanzjarja sal-14 ta' Diċembru 2017.

                     (3)

                     Fis-7 ta' Diċembru 2017 il-Kunsill adotta d-Deċiżjoni (PESK) 2017/2263 (4), li tipprevedi ammont ta' referenza finanzjarja sal-14 ta' Diċembru 2018.

                     (4)

                     Wara r-rieżami strateġiku tal-2018, il-Kumitat Politiku u ta' Sigurtà rrakkomanda li l-mandat ta' EUMM Georgia jiġi estiż sal-14 ta' Diċembru 2020.

                     (5)

                     Id-Deċiżjoni 2010/452/PESK jenħtieġ li tiġi emendata skont dan.

                     (6)

                     EUMM Georgia ser titmexxa fil-kuntest ta' sitwazzjoni li tista' tiddeterjora u li tista' xxekkel il-kisba tal-objettivi tal-azzjoni esterna tal-Unjoni kif stabbiliti fl-Artikolu 21 tat-Trattat,

               ADOTTA DIN ID-DEĊIŻJONI:

            Artikolu 1
            Id-Deċiżjoni 2010/452/PESK hija emendata kif ġej:

                        (1)

                        fl-Artikolu 14(1), jiżdied is-subparagrafu li ġej:
                        “L-ammont ta' referenza finanzjarja maħsub biex ikopri n-nefqa marbuta mal-Missjoni bejn il-15 ta' Diċembru 2018 u l-14 ta' Diċembru 2020 għandu jkun ta' EUR 38 200 000.”.

                        (2)

                        fl-Artikolu 18, it-tieni paragrafu huwa sostitwit b'dan li ġej:
                        “Hija għandha tiskadi fl-14 ta' Diċembru 2020.”.

            Artikolu 2
            Din id-Deċiżjoni għandha tidħol fis-seħħ fid-data tal-adozzjoni tagħha.
            Hija għandha tapplika mill-15 ta' Diċembru 2018.

            Magħmul fi Brussell, it-3 ta' Diċembru 2018.

                  Għall-Kunsill

                  Il-President

               N. HOFER

            (1)  Id-Deċiżjoni tal-Kunsill 2010/452/PESK tat-12 ta' Awwissu 2010 dwar il-Missjoni ta' Monitoraġġ tal-Unjoni Ewropea fil-Ġeorġja, EUMM Georgia (ĠU L 213, 13.8.2010, p. 43).

            (2)  L-Azzjoni Konġunta tal-Kunsill 2008/736/PESK tal-15 ta' Settembru 2008 dwar il-Missjoni ta' Monitoraġġ tal-Unjoni Ewropea fil-Ġeorġja, EUMM Georgia (ĠU L 248, 17.9.2008, p. 26).

            (3)  Id-Deċiżjoni tal-Kunsill (PESK) 2016/2238 tat-12 ta' Diċembru 2016 li temenda d-Deċiżjoni 2010/452/PESK dwar il-Missjoni ta' Monitoraġġ tal-Unjoni Ewropea fil-Ġeorġja, EUMM Georgia (ĠU L 337, 13.12.2016, p. 15).

            (4)  Id-Deċiżjoni tal-Kunsill (PESK) 2017/2263 tas-7 ta' Diċembru 2017 li temenda d-Deċiżjoni 2010/452/PESK dwar il-Missjoni ta' Monitoraġġ tal-Unjoni Ewropea fil-Georgia, EUMM Georgia (ĠU L 324, 8.12.2017, p. 51).


title: Deċiżjoni tal-Kunsill (PESK) 2018/1930 tal-10 ta' Diċembru 2018 li temenda d-Deċiżjoni 2014/145/PESK dwar miżuri restrittivi fir-rigward ta' azzjonijiet li jipperikolaw jew jheddu l-integrità territorjali, is-sovranità u l-indipendenza tal-Ukrajna

text:
                  10.12.2018

                  MT

                  Il-Ġurnal Uffiċjali tal-Unjoni Ewropea

                  LI 313/5

         DEĊIŻJONI TAL-KUNSILL (PESK) 2018/1930
         tal-10 ta' Diċembru 2018
         li temenda d-Deċiżjoni 2014/145/PESK dwar miżuri restrittivi fir-rigward ta' azzjonijiet li jipperikolaw jew jheddu l-integrità territorjali, is-sovranità u l-indipendenza tal-Ukrajna
         IL-KUNSILL TAL-UNJONI EWROPEA,
         Wara li kkunsidra t-Trattat dwar l-Unjoni Ewropea, u b'mod partikolari l-Artikolu 29 tiegħu,
         Wara li kkunsidra l-proposta tar-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
         Billi:

                     (1)

                     Fis-17 ta' Marzu 2014, il-Kunsill adotta d-Deċiżjoni 2014/145/PESK (1).

                     (2)

                     Wara l-organizzazzjoni, fil-11 ta' Novembru 2018, tal-hekk imsejħin “elezzjonijiet” fl-hekk imsejħa “Repubblika tal-Poplu ta' Donetsk” u r-“Repubblika tal-Poplu ta' Luhansk”, il-Kunsill iqis li disa' persuni jenħtieġ li jinżiedu mal-lista ta' persuni, entitajiet u korpi soġġetti għal miżuri restrittivi kif tinsab fl-Anness għad-Deċiżjoni 2014/145/PESK.

                     (3)

                     Jenħtieġ li l-Anness għad-Deċiżjoni 2014/145/PESK jiġi emendat kif meħtieġ,

               ADOTTA DIN ID-DEĊIŻJONI:

            Artikolu 1
            Il-persuni elenkati fl-Anness għal din id-Deċiżjoni għandhom jinżiedu mal-lista li tinsab fl-Anness għad-Deċiżjoni 2014/145/PESK.

            Artikolu 2
            Din id-Deċiżjoni għandha tidħol fis-seħħ fil-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea.

            Magħmul fi Brussell, l-10 ta' Diċembru 2018.

                  Għall-Kunsill

                  Il-President

               F. MOGHERINI

            (1)  Id-Deċiżjoni tal-Kunsill 2014/145/PESK tas-17 ta' Marzu 2014 dwar miżuri restrittivi fir-rigward ta' azzjonijiet li jipperikolaw jew jheddu l-integrità territorjali, is-sovranità u l-indipendenza tal-Ukraina (ĠU L 78, 17.3.2014, p. 16).

            ANNESS
            Il-persuni li ġejjin jinżiedu mal-lista ta' persuni li tinsab fl-Anness għad-Deċiżjoni 2014/145/PESK:

                           Isem

                           Informazzjoni għall-Identifikazzjoni

                           Raġunijiet

                           Data tal-elenkar

                           “167.

                           Olga Valerievna POZDNYAKOVA/Olga Valeryevna POZDNYAKOVA
                           (Ольга Валерьевна ПОЗДНЯКОВА)
                           Olga Valeriyivna POZDNYAKOVA
                           (Ольга Валеріївна Позднякова)

                           Data tat-twelid: 30.3.1982
                           Post tat-twelid: Shakhty, Rostov Oblast, USSR

                           “President” tal-“Kummissjoni Elettorali Ċentrali” tal-hekk imsejħa “Repubblika tal-Poplu ta' Donetsk.” F'din il-kapaċità, hija ħadet sehem fl-organizzazzjoni tal-hekk imsejħa “elezzjonijiet” tal-11 ta' Novembru 2018 fl-hekk imsejħa “Repubblika Popolari ta' Donetsk”, u b'hekk appoġġat u implimentat b'mod attiv azzjonijiet u politiki li jdgħajfu l-integrità territorjali, is-sovranità u l-indipendenza tal-Ukrajna, u ddestabbilizzaw aktar lill-Ukrajna.

                           10.12.2018

                           168.

                           Elena Valerievna KRAVCHENKO/Elena Valeryevna KRAVCHENKO
                           (Елена Валериевна КРАВЧЕНКО)
                           Olena Valeriyivna KRAVCHENKO
                           (Олена Валеріївна Кравченко)

                           Data tat-twelid: 22.2.1983
                           Post tat-twelid: Sverdlovsk (Ekaterinburg), USSR

                           “President” tal-“Kummissjoni Elettorali Ċentrali” tal-hekk imsejħa “Repubblika tal-Poplu ta' Luhansk.” F'din il-kapaċità, hija ħadet sehem fl-organizzazzjoni tal-hekk imsejħin “elezzjonijiet” tal-11 ta' Novembru 2018 fl-hekk imsejħa “Repubblika Popolari ta' Luhansk”, u b'hekk appoġġat azzjonijiet u implimentat b'mod attiv politiki li jdgħajfu l-integrità territorjali, is-sovranità u l-indipendenza tal-Ukrajna, u ddestabbilizzaw aktar lill-Ukrajna.

                           10.12.2018

                           169.

                           Leonid Ivanovich PASECHNIK
                           (Леонид Иванович ПАСЕЧНИК)
                           Leonid Іvanovych PASICHNYK
                           (Леонід Іванович ПАСІЧНИК)

                           Data tat-twelid: 15.3.1970
                           Post tat-twelid: Voroshilovgrad – Luhansk, Voroshilovghrad Oblast, SSR tal-Ukrajna

                           “Mexxej elett” tal-hekk imsejħa “Repubblika tal-Poplu ta' Luhansk.” Billi assuma u aġixxa f'din il-kapaċità, huwa appoġġa u implimenta b'mod attiv azzjonijiet u politiki li jdgħajfu l-integrità territorjali, is-sovranità u l-indipendenza tal-Ukrajna, u ddestabbilizzaw aktar lill-Ukrajna.

                           10.12.2018

                           170.

                           Vladimir Anatolievich BIDYOVKA/Vladimir Anatolievich BIDEVKA
                           (Владимир Анатольевич БИДЁВКА)
                           Volodymyr Anatoliyovych BIDIOVKA
                           (Володимир Анатолійович БІДЬОВКА)

                           Data tat-twelid: 7.3.1981
                           Post tat-twelid: Makeevka – Donetsk Oblast

                           “President” tal-hekk imsejjaħ “Kunsill tal-Poplu” tal-hekk imsejħa “Repubblika tal-Poplu ta' Donetsk”. Billi assuma u aġixxa f'din il-kapaċità, huwa appoġġa u implimenta b'mod attiv azzjonijiet u politiki li jdgħajfu l-integrità territorjali, is-sovranità u l-indipendenza tal-Ukrajna, u ddestabbilizzaw aktar lill-Ukrajna.

                           10.12.2018

                           171.

                           Denis Nikolaevich MIROSHNICHENKO
                           (Денис Николаевич МИРОШНИЧЕНКО)

                           Data tat-twelid: 8.12.1987
                           Post tat-twelid: Luhansk

                           “President” tal-hekk imsejjaħ “Kunsill tal-Poplu” tal-hekk imsejħa “Repubblika tal-Poplu ta' Luhansk”. Billi assuma u aġixxa f'din il-kapaċità, huwa appoġġa u implimenta b'mod attiv azzjonijiet u politiki li jdgħajfu l-integrità territorjali, is-sovranità u l-indipendenza tal-Ukrajna, u ddestabbilizzaw aktar lill-Ukrajna.

                           10.12.2018

                           172.

                           Aleksey Alekseevich NAYDENKO
                           (Алексей Алексеевич Найденко)
                           Oleksii Oleksiyovych NAYDENKO
                           (Олексій Олексійович Найденко)

                           Data tat-twelid: 2.6.1980
                           Post tat-twelid: Donetsk

                           “Viċi President” tal-“Kummissjoni Elettorali Ċentrali” tal-hekk imsejħa “Repubblika tal-Poplu ta' Donetsk”. F'din il-kapaċità, huwa ħa sehem fl-organizzazzjoni tal-hekk imsejħin “elezzjonijiet” tal-11 ta' Novembru 2018 fl-hekk imsejħa “Repubblika Popolari ta' Donetsk”, u b'hekk appoġġa u implimenta b'mod attiv politiki li jdgħajfu l-integrità territorjali, is-sovranità u l-indipendenza tal-Ukrajna, u ddestabbilizzaw aktar lill-Ukrajna.

                           10.12.2018

                           173.

                           Vladimir Yurievich VYSOTSKIY
                           (Владимир Юрьевич Высоцкий)
                           Volodymyr Yuriyovych VYSOTSKYI
                           (Володимир Юрійович Висоцький)

                           Data tat-twelid: 7.4.1985
                           Post tat-twelid: Ir-Repubblika Awtonoma tal-Krimea

                           “Segretarju” tal-“Kummissjoni Elettorali Ċentrali” tal-hekk imsejħa “Repubblika tal-Poplu ta' Donetsk”. F'din il-kapaċità, huwa ħa sehem fl-organizzazzjoni tal-hekk imsejħin “elezzjonijiet” tal-11 ta' Novembru 2018 fl-hekk imsejħa “Repubblika Popolari ta' Donetsk”, u b'hekk appoġġa u implimenta b'mod attiv politiki li jdgħajfu l-integrità territorjali, is-sovranità u l-indipendenza tal-Ukrajna, u ddestabbilizzaw aktar lill-Ukrajna.

                           10.12.2018

                           174.

                           Maksim Aleksandrovich SVIDCHENKO
                           (Максим Александрович Свидченко)
                           Maksym Oleksandrovych SVIDCHENKO
                           Максим Олександрович Свідченко

                           Data tat-twelid: 6.4.1978

                           “Viċi President” tal-“Kummissjoni Elettorali Ċentrali” tal-hekk imsejħa “Repubblika tal-Poplu ta' Luhansk”. F'din il-kapaċità, huwa ħa sehem fl-organizzazzjoni tal-hekk imsejħin “elezzjonijiet” tal-11 ta' Novembru 2018 fl-hekk imsejħa “Repubblika Popolari ta' Luhansk”, u b'hekk appoġġa u implimenta b'mod attiv politiki li jdgħajfu l-integrità territorjali, is-sovranità u l-indipendenza tal-Ukrajna, u ddestabbilizzaw aktar lill-Ukrajna.

                           10.12.2018

                           175.

                           Ekaterina Vasilyevna TERESHCHENKO/Ekaterina Vasilievna TERESHCHENKO
                           (Екатерина Васильевна Терещенко)
                           Kateryna Vasylivna TERESHCHENKO
                           (Катерина Василівна Терещенко)

                           Data tat-twelid: 31.5.1986

                           “Segretarju” tal-“Kummissjoni Elettorali Ċentrali” tal-hekk imsejħa “Repubblika tal-Poplu ta' Luhansk”. F'din il-kapaċità, hija ħadet sehem fl-organizzazzjoni tal-hekk imsejħin “elezzjonijiet” tal-11 ta' Novembru 2018 fl-hekk imsejħa “Repubblika Popolari ta' Luhansk”, u b'hekk appoġġat u implimentat b'mod attiv politiki li jdgħajfu l-integrità territorjali, is-sovranità u l-indipendenza tal-Ukrajna, u ddestabbilizzaw aktar lill-Ukrajna.

                           10.12.2018”.


title: Deċiżjoni tal-Kunsill (UE) 2019/53 tal-20 ta' Diċembru 2018 dwar il-pożizzjoni li għandha tittieħed f'isem l-Unjoni Ewropea fil-Konferenza tal-Partijiet għall-Konvenzjoni ta' Rotterdam rigward il-proċeduri ta' konformità

text:
                  14.1.2019

                  MT

                  Il-Ġurnal Uffiċjali tal-Unjoni Ewropea

                  L 10/64

         DEĊIŻJONI TAL-KUNSILL (UE) 2019/53
         tal-20 ta' Diċembru 2018
         dwar il-pożizzjoni li għandha tittieħed f'isem l-Unjoni Ewropea fil-Konferenza tal-Partijiet għall-Konvenzjoni ta' Rotterdam rigward il-proċeduri ta' konformità
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikoli 192(1) u 207(3), flimkien mal-Artikolu 218(9) tiegħu,
         Wara li kkunsidra l-proposta mill-Kummissjoni Ewropea,
         Billi:

                     (1)

                     Il-Konvenzjoni ta' Rotterdam dwar il-Proċedura ta' Kunsens Infurmat minn Qabel għal Ċerti Kimiċi u Pestiċidi Perikolużi fil-Kummerċ Internazzjonali (“il-Konvenzjoni”) ġiet konkluża f'isem l-Unjoni permezz tad-Deċiżjoni tal-Kunsill 2006/730/KE (1) u daħlet fis-seħħ fl-24 ta' Frar 2004.

                     (2)

                     Skont l-Artikolu 22 tal-Konvenzjoni, il-Konferenza tal-Partijiet tista' tadotta annessi addizzjonali għall-Konvenzjoni relatati ma' kwistjonijiet proċedurali, xjentifiċi, tekniċi jew amministrattivi.

                     (3)

                     Fid-9 laqgħa ordinarja tal-Konferenza tal-Partijiet, li għandha sseħħ bejn id-29 ta' April u l-10 ta' Mejju 2019, il-Partijiet ser iqisu l-adozzjoni ta' anness proċedurali addizzjonali sabiex jintroduċu mekkaniżmu ta' non-konformità kif meħtieġ mill-Artikolu 17 tal-Konvenzjoni.

                     (4)

                     Huwa xieraq li tiġi stabbilita l-pożizzjoni li għandha tittieħed f'isem l-Unjoni fil-Konferenza tal-Partijiet, billi l-anness proċedurali addizzjonali ser ikun vinkolanti fuq l-Unjoni.

                     (5)

                     L-Unjoni tafferma mill-ġdid li huwa kruċjali li tiġi promossa u li jkun hemm impenn globali fir-rigward ta' implimentazzjoni aħjar tal-ftehimiet u l-istandards ambjentali multilaterali.

                     (6)

                     Minħabba li l-Konvenzjoni taqa' kemm fil-kompetenza tal-Unjoni kif ukoll fil-kompetenza tal-Istati Membri, jenħtieġ li l-Kummissjoni u l-Istati Membri jikkooperaw mill-qrib għall-adozzjoni ta' mekkaniżmu ta' konformità, bil-għan li jkun hemm unità fir-rappreżentanza internazzjonali tal-Unjoni.

               ADOTTA DIN ID-DEĊIŻJONI

            Artikolu 1
            Il-pożizzjoni li għandha tittieħed f'isem l-Unjoni fil-Konferenza tal-Partijiet li ġejja għall-Konvenzjoni ta' Rotterdam għandha tkun li jiġi appoġġat l-abbozz tal-att dwar il-konformità mehmuż ma' din id-Deċiżjoni.
            Jista' jintlaħaq qbil dwar bidliet żgħar għall-abbozz tal-att dwar il-konformità mehmuż ma' din id-Deċiżjoni, fid-dawl ta' żviluppi fil-Konferenza tal-Partijiet li ġejja, mir-rappreżentanti tal-Unjoni, f'konsultazzjoni mal-Istati Membri waqt il-laqgħat ta' koordinazzjoni fuq il-post, mingħajr deċiżjoni ulterjuri tal-Kunsill.

            Artikolu 2
            Din id-Deċiżjoni għandha tidħol fis-seħħ fid-data tal-adozzjoni tagħha.

            Artikolu 3
            Din id-Deċiżjoni għandha tiġi ppubblikata f'Il-Ġurnal Uffiċjali tal-Unjoni Ewropea.

            Magħmul fi Brussell, l-20 ta' Diċembru 2018.

                  Għall-Kunsill

                  Il-President

               E. KÖSTINGER

            (1)  Id-Deċiżjoni tal-Kunsill 2006/730/KE tal-25 ta' Settembru 2006 dwar il-konklużjoni, f'isem il-Komunità Ewropea, tal-Konvenzjoni ta' Rotterdam dwar il-Proċedura għall-Kunsens Infurmat bil-Quddiem għal ċerti kimiċi u pestiċidi perikolużi fil-kummerċ internazzjonali (ĠU L 299, 28.10.2006, p. 23).

            ANNESS

               Abbozz ta' deċiżjoni RC-9/[]: Proċeduri u mekkaniżmi dwar il-konformità mal-Konvenzjoni ta' Rotterdam

               Sottomissjoni minn …

               Jiddeċiedi li jadotta l-Anness VII tal-Konvenzjoni, li jistipula proċeduri u mekkaniżmi rigward il-konformità mal-Konvenzjoni ta' Rotterdam, kif inhu inkluż fl-anness għad-deċiżjoni preżenti.

               Appendiċi

                  Anness VII: Proċeduri u mekkaniżmi dwar il-konformità mal-Konvenzjoni ta' Rotterdam

                           (1)

                           B'dan huwa stabbilit kumitat ta' konformità (minn hawn 'il quddiem imsejjaħ “il-Kumitat”).

                     Membri

                           (2)

                           Il-Kumitat għandu jikkonsisti minn 15-il membru. Il-membri għandhom jiġu nnominati mill-partijiet u jiġu eletti mill-Konferenza tal-Partijiet abbażi ta' rappreżentanza ġeografika ekwa tal-ħames gruppi reġjonali tan-Nazzjonijiet Uniti.

                           (3)

                           Il-Membri għandu jkollhom l-għarfien espert u l-kwalifiki speċifiċi fis-suġġett kopert mill-Konvenzjoni. Huma għandhom jaqdu dmirijiethom b'mod oġġettiv u fl-aħjar interessi tal-Konvenzjoni.

                     Elezzjoni tal-membri

                           (4)

                           Fl-ewwel laqgħa tagħha wara d-dħul fis-seħħ ta' dan l-anness, il-Konferenza tal-Partijiet għandha teleġġi tmiem membri tal-Kumitat għal terminu wieħed, kif ukoll seba' membri għal żewġ termini. F'kull laqgħa ordinarja sussegwenti, il-Konferenza tal-Partijiet għandha teleġġi, għal żewġ termini, membri ġodda biex jissostitwixxu lil dawk il-membri li l-perjodu tagħhom fil-kariga jkun skada jew ikun se jiskadi. Il-Membri ma għandhomx iżommu l-kariga għal aktar minn żewġ termini konsekuttivi. Għall-finijiet ta' dan l-anness, “terminu” għandu jfisser il-perjodu li jibda fi tmiem laqgħa ordinarja waħda tal-Konferenza tal-Partijiet u li jintemm fi tmiem il-laqgħa ordinarja sussegwenti tal-Konferenza tal-Partijiet.

                           (5)

                           Jekk membru tal-Kumitat jirreżenja jew inkella ma jkunx jista' jwettaq it-terminu jew il-funzjonijiet tiegħu b'xi mod ieħor, il-parti li tkun innominat dak il-membru għandha tinnomina sostitut biex iservi għall-bqija tat-terminu.

                     Uffiċjali

                           (6)

                           Il-Kumitat għandu jeleġġi l-President tiegħu stess. Il-Kumitat għandu jeleġġi Viċi President u relatur, fuq bażi ta' rotazzjoni, b'konformità mar-regola 30 tar-regoli ta' proċedura tal-Konferenza tal-Partijiet.

                     Laqgħat

                           (7)

                           Il-Kumitat għandu jospita laqgħat kif meħtieġ u kull meta jkun possibbli flimkien ma' laqgħat tal-Konferenza tal-Partijiet jew korpi oħra tal-Konvenzjoni.

                           (8)

                           Suġġett għall-paragrafu 9 hawn taħt, il-laqgħat tal-Kumitat għandhom ikunu miftuħa għall-partijiet u għall-pubbliku, dment li l-Kumitat ma jiddeċidix mod ieħor.
                           Meta l-Kumitat ikun qed jittratta xi sottomissjonijiet skont il-paragrafu 12 jew 13, il-laqgħat tal-Kumitat għandhom ikunu miftuħa għall-partijiet u magħluqa għall-pubbliku, dment li l-parti li l-konformità tagħha tkun f'dubju ma taqbilx mod ieħor.
                           Il-partijiet jew l-osservaturi li għalihom tkun miftuħa l-laqgħa ma għandux ikollhom id-dritt li jipparteċipaw fil-laqgħa, dment li l-Kumitat u l-parti li l-konformità tagħha tkun f'dubju ma jaqblux mod ieħor.

                           (9)

                           Fejn issir sottomissjoni fir-rigward tan-nuqqas ta' konformità possibbli ta' xi parti, din għandha tiġi mistiedna tipparteċipa fil-kunsiderazzjoni tas-sottomissjoni mill-Kumitat. Madankollu, din il-parti ma tistax tipparteċipa fl-elaborazzjoni u fl-adozzjoni ta' rakkomandazzjoni, jew fil-konklużjoni tal-Kumitat.

                           (10)

                           Il-Kumitat għandu jagħmel kull sforz biex jilħaq ftehim b'kunsens dwar kwalunkwe kwistjoni ta' sustanza. Fejn dan ma jkunx possibbli, ir-rapport għandu jirrifletti l-fehmiet tal-membri tal-Kumitat kollha. Jekk ikunu ġew eżawriti l-isforzi kollha biex jinstab kunsens u jibqa' ma jintlaħaqx ftehim, bħala l-aħħar rimedju, kull deċiżjoni għandha tittieħed b'maġġoranza ta' 80 % tal-membri preżenti li jivvutaw, jew inkella bi tmien membri, skont liema waħda tkun l-ogħla. Il-kworum jintlaħaq b'għaxar membri tal-Kumitat.

                           (11)

                           Fir-rigward ta' kwalunkwe kwistjoni li tittieħed inkunsiderazzjoni mill-Kumitat, kull membru tal-Kumitat għandu jevita kull kunflitt ta' interessi dirett jew indirett. Meta membru jsib ruħu ffaċċjat minn kunflitt ta' interessi dirett jew indirett, jew ikun ċittadin ta' parti li l-konformità tagħha tkun f'dubju, dak il-membru għandu jiġbed l-attenzjoni tal-Kumitat għall-kwistjoni qabel din tiġi kkunsidrata. Il-membru kkonċernat ma għandux jipparteċipa fl-elaborazzjoni u fl-adozzjoni ta' rakkomandazzjoni tal-Kumitat relatata ma' dik il-kwistjoni.

                           (12)

                           Jistgħu jsiru sottomissjonijiet bil-miktub, permezz tas-Segretarjat fejn japplikaw is-subparagrafi (a) u (b), minn:

                                       (a)

                                       Parti li temmen li, minkejja l-aqwa sforzi tagħha, mhijiex jew mhijiex se tkun tista' tikkonforma ma ċerti obbligi skont il-Konvenzjoni. Sottomissjoni bħal din għandha tinkludi dettalji dwar liema obbligi speċifiċi huma kkonċernati u valutazzjoni tar-raġuni għalfejn il-parti tista' ma tkunx kapaċi tissodisfa dawk l-obbligi. Fejn possibbli, jistgħu jiġu pprovduti informazzjoni ta' sostenn jew parir dwar fejn tista' tinstab informazzjoni ta' sostenn bħal din. Is-sottomissjoni tista' tinkludi suġġerimenti għal soluzzjonijiet li l-parti tqis li jistgħu jkunu l-aktar xierqa għall-ħtiġijiet partikolari tagħha.

                                       (b)

                                       Parti li hija affettwata direttament, jew li x'aktarx se tiġi affettwata direttament, min-nuqqas allegat ta' parti oħra li tikkonforma mal-obbligi tal-Konvenzjoni. Parti li tkun beħsiebha tagħmel sottomissjoni skont dan is-subparagrafu jenħtieġ li tikkonsulta mal-parti li l-konformità tagħha tkun f'dubju qabel tagħmel dan. Is-sottomissjoni jenħtieġ li tinkludi dettalji dwar liema obbligi speċifiċi huma kkonċernati, kif ukoll informazzjoni li ssostni s-sottomissjoni, inkluż kif il-parti hija affettwata jew x'aktarx li tiġi affettwata.

                           (13)

                           Sabiex il-Kumitat jivvaluta xi diffikultajiet possibbli ffaċċjati mill-partijiet fl-issodisfar tal-obbligi tagħhom skont l-Artikoli 4(1), 5(1) u (2) u 10 tal-Konvenzjoni, malli jirċievi l-informazzjoni mis-Segretarjat ipprovduta minn dawn il-Partijiet skont dawk id-dispożizzjonijiet, għandu jinnotifika lill-parti bil-miktub rigward il-kwistjoni kkonċernata. Jekk il-kwistjoni ma tkunx ġiet riżolta fi żmien 90 jum permezz ta' konsultazzjoni mal-parti kkonċernata mwettqa permezz tas-Segretarjat, u l-Kumitat ikompli jqis il-kwistjoni, huwa se jagħmel dan b'konformità mal-paragrafi 16 sa 24.

                           (14)

                           Fi żmien ġimagħtejn minn meta jirċievi dawn is-sottomissjonijiet, is-Segretarjat għandu jibgħat is-sottomissjonijiet li jkunu saru skont is-subparagrafu 12(a) hawn fuq lill-membri tal-Kumitat, biex jiġu kkunsidrati fil-laqgħa sussegwenti tal-Kumitat.

                           (15)

                           Fi żmien ġimagħtejn minn meta jirċievi xi sottomissjoni li tkun saret skont is-subparagrafu 12(b) jew skont il-paragrafu 13, is-Segretarjat għandu jibgħat kopja lill-parti li l-konformità tagħha mal-Konvenzjoni tkun f'dubju kif ukoll lill-membri tal-Kumitat, biex din tiġi kkunsidrata fil-laqgħa sussegwenti tal-Kumitat.

                           (16)

                           Partijiet li l-konformità tagħhom tkun f'dubju jistgħu jippreżentaw tweġibiet jew kummenti fi kwalunkwe stadju tal-proċedimenti deskritti fid-deċiżjoni preżenti.

                           (17)

                           Mingħajr preġudizzju għall-paragrafu 16 hawn fuq, informazzjoni addizzjonali pprovduta minn parti li l-konformità tagħha tkun f'dubju b'reazzjoni għal sottomissjoni, għandha tintbagħat lis-Segretarjat fi żmien tliet xhur mid-data li fiha tkun ġiet riċevuta s-sottomissjoni ta' dik il-parti, dment li ċ-ċirkustanzi ta' każ partikolari ma jkunux jeħtieġu perjodu ta' żmien estiż. Din l-informazzjoni għandha tiġi trażmessa immedjatament lill-membri tal-Kumitat biex tiġi kkunsidrata fil-laqgħa sussegwenti tal-Kumitat. Fejn tkun saret sottomissjoni skont is-subparagrafu 12(b) hawn fuq, is-Segretarjat għandu jibgħat l-informazzjoni wkoll lill-parti li tkun għamlet is-sottomissjoni.

                           (18)

                           Il-Kumitat jista' jiddeċiedi li ma jipproċedix b'sottomissjonijiet li huwa jqis bħala:

                                       (a)

                                       De minimis;

                                       (b)

                                       Evidentement ibbażati fuq informazzjoni żbaljata.

                     Faċilitazzjoni

                           (19)

                           Il-Kumitat għandu jqis kull sottomissjoni li titressaq quddiemu b'konformità mal-paragrafu 12 jew b'sostenn għall-paragrafu 13 hawn fuq, bil-ħsieb li jistabbilixxi l-fatti u l-għeruq ta' dak li jkun ikkawża t-tħassib, kif ukoll biex jgħin fir-riżoluzzjoni tagħha, filwaqt li jqis l-Artikolu 16 tal-Konvenzjoni. Għal dak il-għan, il-Kumitat jista' jipprovdi lil parti b':

                                       (a)

                                       Parir;

                                       (b)

                                       Rakkomandazzjonijiet mhux vinkolanti;

                                       (c)

                                       Kwalunkwe informazzjoni oħra meħtieġa biex il-parti tiġi megħjuna tiżviluppa pjan ta' konformità, inklużi kronoloġiji u miri.

                     Miżuri possibbli biex jiġu indirizzati problemi ta' konformità

                           (20)

                           Jekk, wara li jwettaq il-proċedura ta' faċilitazzjoni stipulata fil-paragrafu 19 hawn fuq u jieħu inkunsiderazzjoni l-kawża, it-tip, il-grad u l-frekwenza tad-diffikultajiet fil-konformità, inklużi l-kapaċitajiet finanzjarji u tekniċi tal-partijiet li l-konformità tagħhom tkun f'dubju, il-Kumitat iqis bħala meħtieġ li jipproponi miżuri ulterjuri biex jindirizza l-problemi bil-konformità ta' parti partikolari, huwa jista' jirrakkomanda lill-Konferenza tal-Partijiet, filwaqt li jżomm f'moħħu l-kapaċità tagħha skont l-Artikolu 18, il-paragrafu 5(c), tal-Konvenzjoni, biex hija tqis il-miżuri li ġejjin, li għandhom jittieħdu b'konformità mad-dritt internazzjonali biex tinkiseb il-konformità:

                                       (a)

                                       Aktar appoġġ taħt il-Konvenzjoni għall-parti kkonċernata, inkluża l-faċilitazzjoni, kif xieraq, tal-aċċess għal riżorsi finanzjarji, assistenza teknika u bini tal-kapaċità;

                                       (b)

                                       Tipprovdi parir rigward il-konformità fil-futur sabiex tgħin lill-partijiet jimplimentaw id-dispożizzjonijiet tal-Konvenzjoni, kif ukoll biex tippromwovi l-kooperazzjoni bejn il-partijiet kollha;

                                       (c)

                                       Titlob lill-Parti kkonċernata biex tagħti aġġornamenti dwar l-isforzi tagħha;

                                       (d)

                                       Toħroġ dikjarazzjoni ta' tħassib rigward in-nuqqas ta' konformità possibbli fil-futur;

                                       (e)

                                       Toħroġ dikjarazzjoni ta' tħassib rigward in-nuqqas ta' konformità attwali;

                                       (f)

                                       Titlob lis-Segretarju Eżekuttiv biex jippubblika l-każijiet ta' nuqqas ta' konformità;

                                       (g)

                                       Tirrakkomanda li s-sitwazzjoni ta' nuqqas ta' konformità tiġi indirizzata mill-parti mhux konformi, bl-għan li tiġi riżolta s-sitwazzjoni.

                     Trattament tal-informazzjoni

                           (21)

                                          (1)

                                          Il-Kumitat jista' jirċievi informazzjoni rilevanti, permezz tas-Segretarjat:

                                                      (a)

                                                      Mill-partijiet;

                                                      (b)

                                                      Minn sorsi rilevanti li huwa jqis bħala neċessarji u xierqa, bil-kunsens minn qabel tal-parti kkonċernata jew kif dirett mill-Konferenza tal-Partijiet;

                                                      (c)

                                                      Mill-mekkaniżmu ta' koordinament tal-Konvenzjoni u l-organizzazzjonijiet intergovernattivi rilevanti. Il-Kumitat għandu jipprovdi lill-Parti kkonċernata b'din l-informazzjoni u għandu jistedinha tippreżenta l-kummenti tagħha dwarha.

                                          (2)

                                          Il-Kumitat jista' jitlob ukoll informazzjoni mis-Segretarjat, fejn xieraq, fl-għamla ta' rapport dwar kwistjonijiet li jkunu qed jiġu kkunsidrati mill-Kumitat.

                           (22)

                           Għall-finijiet tal-eżaminar ta' problemi sistemiċi ta' konformità ġenerali skont il-paragrafu 25, il-Kumitat jista':

                                       (a)

                                       Jitlob informazzjoni mill-partijiet kollha;

                                       (b)

                                       B'konformità mal-gwida rilevanti mill-Konferenza tal-Partijiet, jitlob informazzjoni rilevanti minn kwalunkwe sors affidabbli u esperti esterni; u

                                       (c)

                                       Jikkonsulta mas-Segretarjat u jagħmel użu mill-esperjenza u l-għarfien tiegħu.

                           (23)

                           Suġġett għall-Artikolu 14 tal-Konvenzjoni, il-Kumitat, kwalunkwe parti u kwalunkwe persuna involuta fid-deliberazzjonijiet tal-Kumitat għandhom jipproteġu l-kunfidenzjalità tal-informazzjoni riċevuta b'mod kunfidenzjali.

                     Monitoraġġ

                           (24)

                           Il-Kumitat ta' Konformità jenħtieġ li jimmonitorja l-konsegwenzi tal-azzjonijiet meħuda b'konformità mal-paragrafi 19 jew 20 hawn fuq.

                     Problemi ġenerali ta' konformità

                           (25)

                           Il-Kumitat ta' Konformità jista' jeżamina problemi sistemiċi ta' konformità ġenerali li jinteressaw lill-partijiet kollha, fejn:

                                       (a)

                                       Il-Konferenza tal-Partijiet titlob dan;

                                       (b)

                                       Abbażi tal-informazzjoni mill-Partijiet li tingħadda lis-Segretarjat u tiġi ppreżentata lill-Kumitat, filwaqt li dak tal-ewwel jaġixxi skont il-funzjonijiet tiegħu taħt il-Konvenzjoni, il-Kumitat jiddeċiedi li hemm bżonn li problema ta' nuqqas ta' konformità ġenerali tiġi eżaminata u li jsir rapport dwarha lill-Konferenza tal-Partijiet.

                     Rapporti lill-Konferenza tal-Partijiet

                           (26)

                           Il-Kumitat għandu jippreżenta rapport għal kull laqgħa ordinarja tal-Konferenza tal-Partijiet, li jirrifletti:

                                       (a)

                                       Ix-xogħol li l-Kumitat ikun wettaq;

                                       (b)

                                       Il-konklużjonijiet jew ir-rakkomandazzjonijiet tal-Kumitat;

                                       (c)

                                       Il-programm ta' ħidma futur tal-Kumitat, inkluża l-iskeda tal-laqgħat mistennija li huwa jqis bħala neċessarji għall-issodisfar tal-programm ta' ħidma tiegħu, għall-kunsiderazzjoni u l-approvazzjoni tal-Konferenza tal-Partijiet.

                     Korpi sussidjarji oħra

                           (27)

                           Fejn l-attivitajiet tal-Kumitat fir-rigward ta' kwistjonijiet partikolari jirkbu fuq ir-responsabbiltajiet ta' korp ieħor tal-Konvenzjoni ta' Rotterdam, il-Konferenza tal-Partijiet tista' tidderieġi lill-Kumitat biex jikkonsulta ma' dak il-korp.

                     Kondiviżjoni ta' informazzjoni ma' ftehimiet ambjentali multilaterali oħra

                           (28)

                           Fejn rilevanti, il-Kumitat jista' jitlob informazzjoni speċifika, fuq talba tal-Konferenza tal-Partijiet jew direttament, mill-kumitati ta' konformità li jittrattaw sustanzi u skart perikolużi taħt l-awspiċji ta' ftehimiet ambjentali multilaterali rilevanti oħra, u jirrapporta dwar dawn l-attivitajiet lill-Konferenza tal-Partijiet.

                     Rieżami tal-mekkaniżmu ta' konformità

                           (29)

                           Il-Konferenza tal-Partijiet għandha tirrieżamina regolarment l-implimentazzjoni tal-proċeduri u l-mekkaniżmi stipulati f'dan l-Anness.

                     Relazzjoni mas-soluzzjoni ta' tilwim

                           (30)

                           Dawn il-proċeduri u l-mekkaniżmi għandhom ikunu mingħajr preġudizzju għall-Artikolu 20 tal-Konvenzjoni.


title: Deċiżjoni tal-Kummissjoni (UE) 2019/236 tas-7 ta' Frar 2019 li tistabbilixxi regoli interni li jikkonċernaw l-għoti ta' informazzjoni lil suġġetti tad-data u r-restrizzjoni ta' wħud mid-drittijiet tagħhom fil-kuntest tal-ipproċessar ta' data personali mill-Kummissjoni Ewropea għall-fini ta' attivitajiet tas-sigurtà interna tal-istituzzjonijiet tal-Unjoni

text:
                  8.2.2019

                  MT

                  Il-Ġurnal Uffiċjali tal-Unjoni Ewropea

                  L 37/144

         DEĊIŻJONI TAL-KUMMISSJONI (UE) 2019/236
         tas-7 ta' Frar 2019
         li tistabbilixxi regoli interni li jikkonċernaw l-għoti ta' informazzjoni lil suġġetti tad-data u r-restrizzjoni ta' wħud mid-drittijiet tagħhom fil-kuntest tal-ipproċessar ta' data personali mill-Kummissjoni Ewropea għall-fini ta' attivitajiet tas-sigurtà interna tal-istituzzjonijiet tal-Unjoni
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-Artikolu 249(1) tiegħu,
         Billi:

                     (1)

                     Il-Kummissjoni teħtieġ li topera f'ambjent sigur u mingħajr periklu. Biex dan jitwettaq teħtieġ approċċ koerenti u integrat fir-rigward is-sigurtà tagħha, li tipprovdi livelli xierqa ta' protezzjoni għall-persuni, l-assi u l-informazzjoni skont ir-riskji identifikati, u li tiżgura forniment effiċjenti u f'waqtu tas-sigurtà. Il-Kummissjoni tiffaċċja theddid u sfidi kbar fil-qasam tas-sigurtà, b'mod partikolari fir-rigward tat-terroriżmu, l-attakki ċibernetiċi u l-ispjunaġġ politiku u kummerċjali.

                     (2)

                     Sabiex tiġi żgurata s-sigurtà tal-persuni, l-assi u l-informazzjoni, il-Kummissjoni, b'mod partikolari permezz tad-Direttorat tas-Sigurtà tad-Direttorat Ġenerali tar-Riżorsi Umani u s-Sigurtà jieħu miżuri kif previst fid-Deċiżjoni tal-Kummissjoni (UE, Euratom) 2015/443 (1) li jinvolvu l-ipproċessar ta' diversi kategoriji ta' data personali. Dawk il-miżuri jinkludu t-twettiq ta' kontrolli tas-sigurtà fl-isfond skont l-Artikolu 7(5), il-valutazzjonijiet tat-theddid skont l-Artikolu 12 u l-inkjesti dwar is-sigurtà skont l-Artikolu 13 tad-Deċiżjoni (UE, Euratom) 2015/443. Fil-qafas tal-mandat investigattiv tagħha, il-Kummissjoni tiġbor informazzjoni ta' interess investigattiv, inkluża data personali, minn diversi sorsi — awtoritajiet pubbliċi, entitajiet privati u persuni fiżiċi — u tiskambjahom ma' istituzzjonijiet, korpi, uffiċċji u aġenziji tal-Unjoni, ma' awtoritajiet kompetenti tal-Istati Membri u pajjiżi terzi, kif ukoll ma' organizzazzjonijiet internazzjonali qabel, matul u wara l-attivitajiet ta' investigazzjoni jew ta' koordinazzjoni.

                     (3)

                     Pereżempju, il-kategoriji ta' data personali pproċessata mill-Kummissjoni huma data ta' identifikazzjoni, data ta' kuntatt, data professjonali, u data relatata jew ippreżentata b'rabta ma' kontrolli tas-sigurtà fl-isfond, valutazzjoni ta' theddid jew inkjesta dwar is-sigurtà. Id-data personali hija maħżuna f'ambjent elettroniku sigur biex tevita aċċess illegali jew trasferiment ta' data lil persuni barra l-Kummissjoni. Id-data personali tinżamm mis-servizzi tal-Kummissjoni responsabbli għall-inkjesta sakemm tispiċċa l-inkjesta. Perjodi differenti ta' ritenzjoni japplikaw għal attivitajiet ta' pproċessar differenti, skont il-kategorija tal-inkjesta, jiġifieri jekk fil-qasam tar-reati kriminali suspettati, il-counter-intelligence jew il-ġlieda kontra t-terroriżmu. Fi tmiem il-perjodu ta' ritenzjoni, l-informazzjoni relatata mal-każ, inkluża data personali tiġi eliminata (2).

                     (4)

                     Filwaqt li twettaq il-kompiti tagħha, il-Kummissjoni hija obbligata li tirrispetta d-drittijiet ta' persuni fiżiċi b'rabta mal-ipproċessar ta' data personali rikonoxxuta mill-Artikolu 8(1) tal-Karta tad-Drittijiet Fundamentali tal-Unjoni Ewropea u mill-Artikolu 16(1) tat-Trattat dwar il-Funzjonament tal-Unjoni Ewropea, kif ukoll id-drittijiet previsti fir-Regolament (UE) 2018/1725 tal-Parlament Ewropew u tal-Kunsill (3). Fl-istess ħin, il-Kummissjoni hija mitluba li tikkonforma mar-regoli stretti ta' kunfidenzjalità stabbiliti fl-Artikolu 9 tad-Deċiżjoni (UE, Euratom) 2015/443.

                     (5)

                     F'ċerti ċirkostanzi, huwa meħtieġ li jiġu rrikonċiljati d-drittijiet tas-suġġetti tad-data skont ir-Regolament (UE) 2018/1725 mal-ħtieġa li l-Kummissjoni twettaq b'mod effettiv il-kompiti tagħha li tiżgura s-sigurtà tal-persuni, l-assi u l-informazzjoni fil-Kummissjoni skont id-Deċiżjoni (UE, Euratom) 2015/443, b'mod partikolari l-inkjesti dwar is-sigurtà, kif ukoll b'rispett sħiħ għad-drittijiet u l-libertajiet fundamentali ta' suġġetti tad-data oħrajn. F'dan is-sens, l-Artikolu 25(1)(c), (d) u (h) tar-Regolament (UE) 2018/1725 jagħti l-possibbiltà lill-Kummissjoni li tirrestrinġi l-applikazzjoni tal-Artikoli 14 sa 17, 19, 20 u 35, kif ukoll il-prinċipju ta' trasparenza stabbilit fl-Artikolu 4(1)(a), sa fejn id-dispożizzjonijiet tiegħu jikkorrispondu mad-drittijiet u l-obbligi previsti fl-Artikoli 14 sa 17, 19 u 20 ta' dak ir-Regolament.

                     (6)

                     Sabiex jiġi żgurat li l-Kummissjoni twettaq b'mod effettiv il-kompiti tagħha li tiżgura s-sigurtà tal-persuni, l-assi u l-informazzjoni fil-Kummissjoni skont id-Deċiżjoni (UE, Euratom) 2015/443, b'mod partikolari l-inkjesti tagħha dwar is-sigurtà, filwaqt li jiġu rispettati l-istandards tal-protezzjoni tad-data personali skont ir-Regolament (UE) 2018/1725, huwa meħtieġ li jiġu adottati regoli interni li skonthom il-Kummissjoni tista' tirrestrinġi d-drittijiet tas-suġġetti tad-data skont l-Artikolu 25(1)(c), (d) u (h) tar-Regolament (UE) 2018/1725.

                     (7)

                     Jenħtieġ li dawk ir-regoli interni jkopru l-operazzjonijiet kollha ta' pproċessar imwettqa mill-Kummissjoni fit-twettiq tal-kompiti tagħha biex tiżgura s-sigurtà tal-persuni, l-assi u l-informazzjoni fil-Kummissjoni skont id-Deċiżjoni (UE, Euratom) 2015/443, b'mod partikolari l-funzjoni investigattiva tagħha fil-qasam tas-sigurtà. Jenħtieġ li dawn japplikaw għall-operazzjonijiet ta' pproċessar imwettqa qabel ma tinfetaħ investigazzjoni, matul investigazzjoni u matul il-monitoraġġ tas-segwitu tal-eżitu tal-investigazzjonijiet.

                     (8)

                     Sabiex tikkonforma mal-Artikoli 14, 15 u 16 tar-Regolament (UE) 2018/1725, jenħtieġ li l-Kummissjoni tinforma lill-individwi kollha bl-attivitajiet tagħha li jinvolvu l-ipproċessar tad-data personali tagħhom u bid-drittijiet tagħhom b'mod trasparenti u koerenti permezz ta' avviż ta' protezzjoni tad-data ppubblikat fuq il-websajt tal-Kummissjoni.

                     (9)

                     Barra minn hekk, jenħtieġ li l-Kummissjoni tinforma individwalment, f'format xieraq, is-suġġetti tad-data involuti f'inkjesta dwar is-sigurtà, jiġifieri l-persuni kkonċernati u x-xhieda. Barra minn hekk, jenħtieġ li l-Kummissjoni tinforma b'mod individwali lill-persuni li d-data tagħhom hija pproċessata fil-kuntest tal-miżuri ta' sigurtà meħuda skont l-Artikolu 7(5) u 12(1)(d) u (e) tad-Deċiżjoni (UE, Euratom) 2015/443, jiġifieri fit-tiftix tal-bini tal-Kummissjoni u tas-sistemi u t-tagħmir tal-komunikazzjoni u l-informazzjoni.

                     (10)

                     Abbażi tal-Artikolu 25 tar-Regolament (UE) 2018/1725, jista' jkun meħtieġ li l-Kummissjoni tirrestrinġi l-għoti ta' informazzjoni lis-suġġetti tad-data u l-eżerċizzju ta' drittijiet oħra tas-suġġetti tad-data sabiex tipproteġi, b'mod partikolari, inkjesta dwar is-sigurtà, l-għodod u l-metodi ta' investigazzjoni tagħha, l-inkjesti dwar is-sigurtà u l-proċedimenti ta' awtoritajiet pubbliċi oħra, kif ukoll id-drittijiet ta' persuni oħra relatati ma' dik l-inkjesta, investigazzjonijiet u/jew proċedimenti ta' sigurtà.

                     (11)

                     F'xi każijiet, l-għoti ta' informazzjoni partikolari lis-suġġetti tad-data jew il-kxif tal-eżistenza ta' inkjesta jew ta' miżuri ta' sigurtà meħuda skont l-Artikolu 12(1)(d) u (e) tad-Deċiżjoni (UE, Euratom) 2015/443, jiġifieri t-tfittxijiet fil-bini tal-Kummissjoni u s-sistemi u t-tagħmir tal-komunikazzjoni u tal-informazzjoni, jistgħu jrendu impossibbli jew ifixklu serjament l-iskop tal-inkjesta u l-kapaċità tal-Kummissjoni li tiżgura s-sigurtà tagħha u b'mod partikolari li tinvestiga b'mod effettiv l-inkjesti dwar is-sigurtà.

                     (12)

                     Barra minn hekk, biex tinżamm il-kooperazzjoni effettiva, kif imsemmi fl-Artikolu 17(2) u (3) tad-Deċiżjoni (UE, Euratom ) 2015/443, jista' jkun meħtieġ għall-Kummissjoni li tirrestrinġi l-applikazzjoni tad-drittijiet tas-suġġetti tad-data biex tipproteġi l-attivitajiet ta' pproċessar ta' istituzzjonijiet, korpi, uffiċċji u aġenziji oħra tal-Unjoni jew tal-awtoritajiet kompetenti tal-Istati Membri. Għal dak il-għan, il-Kummissjoni jenħtieġ li tikkonsulta lil dawk l-istituzzjonijiet, korpi, uffiċċji, aġenziji u awtoritajiet rilevanti fuq ir-raġunijiet rilevanti biex timponi restrizzjonijiet u dwar il-ħtieġa u l-proporzjonalità tar-restrizzjonijiet.

                     (13)

                     Il-Kummissjoni tista' wkoll ikollha tirrestrinġi l-għoti ta' informazzjoni lis-suġġetti tad-data u l-applikazzjoni ta' drittijiet oħra tas-suġġetti tad-data fir-rigward ta' data personali riċevuta minn pajjiżi terzi jew organizzazzjonijiet internazzjonali, biex tikkoopera ma' dawk il-pajjiżi jew l-organizzazzjoni u b'hekk tissalvagwardja għan importanti ta' interess pubbliku ġenerali tal-Unjoni. Madankollu, f'ċerti ċirkustanzi l-interess jew id-drittijiet fundamentali tas-suġġett tad-data jistgħu jegħlbu l-interess tal-kooperazzjoni internazzjonali.

                     (14)

                     Jenħtieġ li l-Kummissjoni tindirizza r-restrizzjonijiet kollha b'mod trasparenti u tirreġistra kull applikazzjoni tar-restrizzjonijiet fis-sistema ta' reġistrazzjoni korrispondenti.

                     (15)

                     Skont l-Artikolu 25(8) tar-Regolament (UE) 2018/1725, il-kontrolluri jistgħu jiddiferixxu, iħallu barra jew jiċħdu l-għoti ta' informazzjoni fuq ir-raġunijiet għall-applikazzjoni ta' restrizzjoni għas-suġġett tad-data jekk l-għoti ta' dik l-informazzjoni fi kwalunkwe każ jikkomprometti l-fini tar-restrizzjoni. Dan, b'mod partikolari, huwa l-każ tar-restrizzjonijiet għad-drittijiet previsti fl-Artikoli 16 u 35 tar-Regolament (UE) 2018/1725.

                     (16)

                     Il-Kummissjoni jenħtieġ li tirrevedi b'mod regolari r-restrizzjonijiet imposti sabiex tiżgura li d-dritt tas-suġġett tad-data li jiġi infurmat skont l-Artikoli 16 u 35 tar-Regolament (UE) 2018/1725 jiġi ristrett biss sakemm dawn ir-restrizzjonijiet huma meħtieġa mill-Kummissjoni biex tkun tista' tiżgura s-sigurtà tagħha u b'mod partikolari biex twettaq l-inkjesti tagħha dwar is-sigurtà.

                     (17)

                     Fejn jiġu ristretti drittijiet oħra tas-suġġetti tad-data, il-kontrollur jenħtieġ li jivvaluta fuq bażi ta' każ b'każ jekk il-komunikazzjoni tar-restrizzjoni tikkompromettix l-għan tagħha.

                     (18)

                     L-Uffiċjal tal-Protezzjoni tad-Data tal-Kummissjoni jenħtieġ li jwettaq rieżami indipendenti tal-applikazzjoni ta' restrizzjonijiet, bil-għan li tiġi żgurata l-konformità ma' din id-Deċiżjoni.

                     (19)

                     Il-Kontrollur Ewropew għall-Protezzjoni tad-Data ta l-opinjoni tiegħu fl-10 ta' Diċembru 2018.

               ADOTTAT DIN ID-DEĊIŻJONI:

            Artikolu 1
            Suġġett u kamp ta' applikazzjoni

               1.   Din id-Deċiżjoni tistabbilixxi r-regoli li jridu jiġu segwiti mill-Kummissjoni biex is-suġġetti tad-data jkunu infurmati dwar l-ipproċessar tad-data tagħhom f'konformità mal-Artikoli 14, 15 u 16 tar-Regolament (UE) 2018/1725, meta twettaq il-kompiti tagħha skont id-Deċiżjoni (UE, Euratom) 2015/443.
               Tistabbilixxi wkoll il-kundizzjonijiet li bihom il-Kummissjoni tista' tirrestrinġi l-applikazzjoni tal-Artikoli 4, 14 sa 17, 19, 20 u 35 tar-Regolament (UE) 2018/1725, f'konformità mal-Artikolu 25(1)(c), (d) u (h) ta' dak ir-Regolament.

               2.   Din id-Deċiżjoni tapplika għall-ipproċessar ta' data personali mill-Kummissjoni għall-fini ta' jew b'relazzjoni mal-attivitajiet imwettqa biex isiru l-kompiti tagħha sabiex tiġi żgurata s-sigurtà tal-persuni, l-assi u l-informazzjoni fil-Kummissjoni skont id-Deċiżjoni (UE, Euratom) 2015/443.

            Artikolu 2
            Eċċezzjonijiet u restrizzjonijiet applikabbli

               1.   Meta l-Kummissjoni teżerċita d-dmirijiet tagħha fir-rigward tad-drittijiet tas-suġġetti tad-data skont ir-Regolament (UE) 2018/1725, hija għandha tqis jekk tapplikax xi waħda mill-eċċezzjonijiet stipulati f'dak ir-Regolament.

               2.   Skont l-Artikoli 3 sa 7 ta' din id-Deċiżjoni, il-Kummissjoni tista' tirrestrinġi l-applikazzjoni tal-Artikoli 14 sa 17, 19, 20 u 35 tar-Regolament (UE) 2018/1725, kif ukoll il-prinċipju ta' trasparenza stabbilit fl-Artikolu 4(1)(a) ta' dak ir-Regolament sa fejn id-dispożizzjonijiet tagħha jikkorrispondu mad-dritt u l-obbligi previsti fl-Artikoli 14 sa 17, 19 u 20 tar-Regolament (UE) 2018/1725, meta l-eżerċizzju ta' dawk id-drittijiet u l-obbligi jkun ta' preġudizzju għas-sigurtà interna tal-istituzzjonijiet, il-korpi, l-uffiċċji jew l-aġenziji tal-Unjoni inkluż in-netwerks tal-komunikazzjoni elettronika tagħhom, inkluż bl-iżvelar ta' għodod u metodi investigattivi tagħha, jew ikun jaffettwa b'mod ħażin id-drittijiet u l-libertajiet ta' suġġetti tad-data oħrajn.

               3.   Skont l-Artikoli 3 sa 7, il-Kummissjoni tista' tirrestrinġi d-drittijiet u l-obbligi msemmija fil-paragrafu 2 ta' dan l-Artikolu fir-rigward ta' data personali miksuba minn istituzzjonijiet, korpi, aġenziji, uffiċċji oħra tal-Unjoni, l-awtoritajiet kompetenti tal-Istati Membri jew pajjiżi terzi jew minn organizzazzjonijiet internazzjonali, fiċ-ċirkostanzi li ġejjin:

                           (a)

                           meta l-eżerċitar ta' dawk id-drittijiet u l-obbligi jista' jiġi ristrett minn istituzzjonijiet, korpi, aġenziji u uffiċċji oħrajn tal-Unjoni, fuq il-bażi ta' atti oħrajn previsti fl-Artikolu 25 tar-Regolament (UE) 2018/1725 jew skont il-Kapitolu IX ta' dak ir-Regolament, jew skont ir-Regolament (UE) 2016/794 tal-Parlament Ewropew u tal-Kunsill (4) jew ir-Regolament tal-Kunsill (UE) 2017/1939 (5);

                           (b)

                           meta l-eżerċitar ta' dawk id-drittijiet u l-obbligi jista' jiġi ristrett mill-awtoritajiet kompetenti tal-Istati Membri fuq il-bażi tal-atti msemmija fl-Artikolu 23 tar-Regolament (UE) 2016/679 tal-Parlament Ewropew u tal-Kunsill (6), jew skont miżuri nazzjonali li jittrasponu l-Artikoli 13(3), 15(3) jew 16(3) tad-Direttiva (UE) 2016/680 tal-Parlament Ewropew u tal-Kunsill (7);

                           (c)

                           fejn l-eżerċizzju ta' dawk id-drittijiet u l-obbligi jista' jipperikola l-kooperazzjoni tal-Kummissjoni ma' pajjiżi terzi jew organizzazzjonijiet internazzjonali fir-rigward ta' skambji ta' informazzjoni dwar counter-intelligence potenzjali u theddid kontra t-terroriżmu u fit-twettiq tal-inkjesti tagħha dwar is-sigurtà.

                     Qabel ma' tapplika r-restrizzjonijiet fiċ-ċirkustanzi msemmija fil-punti (a) u (b) tal-ewwel subparagrafu, il-Kummissjoni għandha tikkonsulta l-istituzzjonijiet il-korpi, l-aġenziji, l-uffiċċji rilevanti tal-Unjoni jew l-awtoritajiet kompetenti tal-Istati Membri sakemm ma jkunx ċar għall-Kummissjoni li l-applikazzjoni ta' restrizzjoni hija prevista minn xi wieħed mill-atti msemmija f'dawk il-punti jew jekk din il-konsultazzjoni tipperikola l-fini tal-attivitajiet tagħha skont id-Deċiżjoni (UE, Euratom) 2015/443.
               Il-punt (c) tal-ewwel subparagrafu ta' dan il-paragrafu ma għandux japplika meta l-interess tal-Kummissjoni li tikkoopera ma' pajjiżi terzi jew organizzazzjonijiet internazzjonali jkun megħlub mill-interessi jew id-drittijiet fundamentali u libertà tas-suġġetti tad-data.

               4.   Il-paragrafi 1, 2 u 3 huma mingħajr preġudizzju għall-applikazzjoni ta' deċiżjonijiet oħrajn tal-Kummissjoni li jistabbilixxu regoli interni li jikkonċernaw l-għoti ta' informazzjoni għas-suġġetti tad-data u r-restrizzjoni ta' ċerti drittijiet skont l-Artikolu 25 tar-Regolament (UE) 2018/1725 u l-Artikolu 23 tar-Regoli ta' Proċedura tal-Kummissjoni.

            Artikolu 3
            Il-forniment ta' informazzjoni lis-suġġetti tad-data

               1.   Il-Kummissjoni għandha tippubblika fuq il-websajt tagħha avviżi ta' protezzjoni tad-data li jinfurmaw lis-suġġetti tad-data kollha bl-attivitajiet tagħha li jinvolvu l-ipproċessar tad-data personali tagħhom li hija twettaq sabiex tissodisfa l-kompiti tagħha skont id-Deċiżjoni (UE, Euratom) 2015/443.

               2.   Il-Kummissjoni għandha tinforma individwalment lix-xhieda u lill-persuni kkonċernati b'inkjesta dwar is-sigurtà tal-ipproċessar tad-data personali tagħhom f'format xieraq. Għandha wkoll tinforma b'mod individwali l-persuni li d-data tagħhom hija pproċessata fil-kuntest tal-miżuri ta' sigurtà meħuda skont l-Artikolu 7(5) u l-Artikolu 12(1)(d) u (e) tad-Deċiżjoni (UE, Euratom) 2015/443, jiġifieri fit-tiftix fil-bini tal-Kummissjoni u tas-sistemi u t-tagħmir tal-komunikazzjoni u l-informazzjoni.

               3.   Fejn il-Kummissjoni tirrestrinġi, b'mod sħiħ jew parzjali, l-għoti tal-informazzjoni lis-suġġetti tad-data msemmija fil-paragrafu 2 ta' dan l-Artikolu, hija għandha tniżżel u tirreġistra r-raġunijiet għar-restrizzjoni skont l-Artikolu 6 ta' din id-Deċiżjoni.

            Artikolu 4
            Dritt ta' aċċess mis-suġġetti tad-data, dritt ta' tħassir u dritt ta' restrizzjoni tal-ipproċessar

               1.   Fejn il-Kummissjoni tillimita, totalment jew parzjalment, id-dritt ta' aċċess għad-data min-naħa tas-suġġetti tad-data, id-dritt ta' tħassir jew id-dritt ta' restrizzjoni tal-ipproċessar kif imsemmi fl-Artikoli 17, 19 u 20 rispettivament tar-Regolament (UE) 2018/1725, għandha tinforma lis-suġġett tad-data kkonċernat, fit tweġiba tagħha għat-talba għal aċċess, tħassir jew restrizzjoni tal-ipproċessar, bir-restrizzjoni applikata u bir-raġuni prinċipali talli sar hekk, u bil-possibilità li jsir ilment mal-Kontrollur Ewropew għall-Protezzjoni tad-data jew li jintalab rimedju ġudizzjarju fil-Qorti tal-Ġustizzja tal-Unjoni Ewropea.

               2.   L-għoti ta' informazzjoni fir-rigward tar-raġunijiet għar-restrizzjoni msemmija fil-paragrafu 1 ta' dan l-Artikolu jista' jiġi diferit, jitħalla barra jew miċħud sakemm jibqa' jimmina l-fini tar-restrizzjoni.

               3.   Il-Kummissjoni għandha tniżżel u tirreġistra r-raġunijiet għar-restrizzjoni skont l-Artikolu 6 ta' din id-Deċiżjoni.

               4.   Meta d-dritt ta' aċċess ikun totalment jew parzjalment ristrett, is-suġġett tad-data għandu jeżerċita d-dritt ta' aċċess tiegħu permezz tal-intermedjarju tal-Kontrollur Ewropew għall-Protezzjoni tad-Data, skont l-Artikolu 25(6), (7) u (8) tar-Regolament (UE) 2018/1725.

            Artikolu 5
            Komunikazzjoni ta' ksur ta' data personali tas-suġġetti tad-data
            Meta l-Kummissjoni tirrestrinġi l-komunikazzjoni ta' ksur ta' data personali għas-suġġett tad-data, kif imsemmi fl-Artikolu 35 tar-Regolament (UE) 2018/1725, hija għandha tirrekordja u tirreġistra r-raġunijiet għar-restrizzjoni skont l-Artikolu 6 ta' din id-Deċiżjoni.

            Artikolu 6
            Irrekordjar u reġistrazzjoni ta' restrizzjonijiet

               1.   Il-Kummissjoni għandha tirrekordja r-raġunijiet għal kwalunkwe restrizzjoni applikata skont din id-Deċiżjoni, inkluża valutazzjoni tan-neċessità u l-proporzjonalità tar-restrizzjoni, filwaqt li tqis l-elementi rilevanti fl-Artikolu 25(2) tar-Regolament (UE) 2018/1725.
               Għal dak il-għan, ir-reġistru għandu jindika kif l-eżerċizzju tad-dritt jipperikola l-għan tal-kompiti tal-Kummissjoni skont id-Deċiżjoni (UE, Euratom) 2015/443, jew tar-restrizzjonijiet applikati skont l-Artikolu 2(2) jew (3), jew li jista' jaffettwa b'mod ħażin id-drittijiet u l-libertajiet ta' suġġetti tad-data oħrajn.

               2.   It-tniżżil u fejn applikabbli id-dokumenti li fihom elementi fattwali u legali sottostanti għandhom jiġu rreġistrati. Dawn għandhom isiru disponibbli għall-Kontrollur Ewropew għall-Protezzjoni tad-Data meta jintalbu.

            Artikolu 7
            Tul ta' żmien tar-restrizzjonijiet

               1.   Ir-restrizzjonijiet imsemmija fl-Artikoli 3, 4 u 5 ta' din id-Deċiżjoni għandhom ikomplu japplikaw sakemm jibqgħu applikabbli r-raġunijiet li jiġġustifikawhom.

               2.   Meta r-raġunijiet għal restrizzjoni msemmija fl-Artikolu 3 jew 5 ta' din id-Deċiżjoni ma jkunux għadhom japplikaw, il-Kummissjoni għandha tneħħi r-restrizzjonijiet u tagħti r-raġunijiet prinċipali għar-restrizzjoni lis-suġġett tad-data. Fl-istess ħin, il-Kummissjoni għandha tinforma lis-suġġett tad-data bil-possibbiltà li jressaq ilment quddiem il-Kontrollur Ewropew għall-Protezzjoni tad-Data f'kull ħin, jew li jitlob rimedju ġudizzjarju fil-Qorti tal-Ġustizzja tal-Unjoni Ewropea.

               3.   Il-Kummissjoni għandha twettaq rieżami tal-applikazzjoni tar-restrizzjonijiet imsemmija fl-Artikoli 4 u 6 kull sitt xhur mill-adozzjoni tagħhom u fl-għeluq tal-investigazzjoni rilevanti. Minn hemm 'il quddiem, il-Kummissjoni għandha tagħmel monitoraġġ tal-ħtieġa li jinżamm/tinżamm xi restrizzjoni/differiment fuq bażi annwali.

            Artikolu 8
            Rieżami mill-Uffiċjal tal-Protezzjoni tad-Data

               1.   L-Uffiċjal tal-Protezzjoni tad-Data tal-Kummissjoni għandu jiġi infurmat, mingħajr dewmien żejjed, kull meta d-drittijiet tas-suġġetti tad-data jiġu ristretti skont din id-Deċiżjoni. Meta jitlob dan, l-Uffiċjal tal-Protezzjoni tad-Data għandu jkun ipprovdut b'aċċess għar-rekord u għal kwalunkwe dokumenti li fihom elementi fattwali u legali sottostanti.

               2.   L-Uffiċjal tal-Protezzjoni tad-Data tal-Kummissjoni jista' jitlob rieżami tar-restrizzjonijiet. L-Uffiċjal tal-Protezzjoni tad-Data għandu jkun infurmat dwar l-eżitu tar-rieżami mitlub.

               3.   L-iskambji tal-informazzjoni mal-Uffiċjal tal-Protezzjoni tad-Data matul il-proċedura kollha għandhom jiġu rreġistrati fil-formola xierqa.

            Artikolu 9
            Din id-Deċiżjoni għandha tidħol fis-seħħ fit-tielet jum wara l-pubblikazzjoni tagħha f'Il-Ġurnal Uffiċjali tal-Unjoni Ewropea.

            Magħmul fi Brussell, is-7 ta' Frar 2019.

                  Għall-Kummissjoni

                  Il-President

               Jean-Claude JUNCKER

            (1)  Id-Deċiżjoni tal-Kummissjoni (UE, Euratom) 2015/443 tat-13 ta' Marzu 2015 dwar is-Sigurtà fil-Kummissjoni (ĠU L 72, 17.3.2015, p. 41).

            (2)  Iż-żamma tal-fajls fil-Kummissjoni hija rregolata mil-Lista komuni ta' ritenzjoni, dokument regolatorju (l-aħħar verżjoni hija SEC(2012)713) fil-forma ta' skeda ta' ritenzjoni li tistabbilixxi l-perjodi taż-żamma għat-tipi differenti ta' fajls tal-Kummissjoni.

            (3)  Ir-Regolament (UE) 2018/1725 tal-Parlament Ewropew u tal-Kunsill tat-23 ta' Ottubru 2018 dwar il-protezzjoni ta' persuni fiżiċi fir-rigward tal-ipproċessar ta' data personali mill-istituzzjonijiet, korpi, uffiċċji u aġenziji tal-Unjoni u dwar il-moviment liberu ta' tali data, u li jħassar ir-Regolament (KE) Nru 45/2001 u d-Deċiżjoni Nru 1247/2002/KE (ĠU L 295, 21.11.2018, p. 39).

            (4)  Ir-Regolament (UE) 2016/794 tal-Parlament Ewropew u tal-Kunsill tal-11 ta' Mejju 2016 dwar l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u li jissostitwixxi u jħassar id-Deċiżjonijiet tal-Kunsill 2009/371/ĠAI, 2009/934/ĠAI, 2009/935/ĠAI, 2009/936/ĠAI u 2009/968/ĠAI (ĠU L 135, 24.5.2016, p. 53).

            (5)  Ir-Regolament tal-Kunsill (UE) 2017/1939 tat-12 ta' Ottubru 2017 li jimplimenta kooperazzjoni msaħħa dwar l-istabbiliment tal-Uffiċċju tal-Prosekutur Pubbliku Ewropew (“l-UPPE”, ĠU L 283, 31.10.2017, p. 1).

            (6)  Ir-Regolament (UE) 2016/679 tal-Parlament Ewropew u tal-Kunsill tas-27 ta' April 2016 dwar il-protezzjoni tal-persuni fiżiċi fir-rigward tal-ipproċessar ta' data personali u dwar il-moviment liberu ta' tali data, u li jħassar id-Direttiva 95/46/KE (Regolament Ġenerali dwar il-Protezzjoni tad-Data) (ĠU L 119, 4.5.2016, p. 1).

            (7)  Id-Direttiva (UE) 2016/680 tal-Parlament Ewropew u tal-Kunsill tas-27 ta' April 2016 dwar il-protezzjoni ta' persuni fiżiċi fir-rigward tal-ipproċessar ta' data personali mill-awtoritajiet kompetenti għall-finijiet ta' prevenzjoni, investigazzjoni, sejbien jew prosekuzzjoni ta' reati kriminali jew l-eżekuzzjoni ta' pieni kriminali, u dwar il-moviment liberu ta' tali data, u li jħassar Deċiżjoni Qafas tal-Kunsill 2008/977/ĠAI (ĠU L 119, 4.5.2016, p. 89).


title: Deċiżjoni tal-Kunsill (UE) 2019/304 tat-18 ta' Frar 2019 dwar in-notifika mir-Renju Unit tal-Gran Brittanja u l-Irlanda ta' Fuq tax-xewqa tiegħu li ma jibqax jieħu sehem f'xi dispożizzjonijiet tal-acquis ta' Schengen li jinsabu fir-Regolament tal-Kunsill (KE) Nru 377/2004 dwar il-ħolqien ta' network bejn l-uffiċjali għall-komunikazzjoni dwar l-immigrazzjoni

text:
                  22.2.2019

                  MT

                  Il-Ġurnal Uffiċjali tal-Unjoni Ewropea

                  L 51/7

         DEĊIŻJONI TAL-KUNSILL (UE) 2019/304
         tat-18 ta' Frar 2019
         dwar in-notifika mir-Renju Unit tal-Gran Brittanja u l-Irlanda ta' Fuq tax-xewqa tiegħu li ma jibqax jieħu sehem f'xi dispożizzjonijiet tal-acquis ta' Schengen li jinsabu fir-Regolament tal-Kunsill (KE) Nru 377/2004 dwar il-ħolqien ta' network bejn l-uffiċjali għall-komunikazzjoni dwar l-immigrazzjoni
         IL-KUNSILL TAL-UNJONI EWROPEA,
         Wara li kkunsidra t-Trattat dwar l-Unjoni Ewropea,
         Wara li kkunsidra t-Trattat dwar il-Funzjonament tal-Unjoni Ewropea,
         Wara li kkunsidra l-proposta mill-Kummissjoni Ewropea,
         Wara li kkunsidra l-Protokoll Nru 19 dwar l-acquis ta' Schengen integrat fil-qafas tal-Unjoni Ewropea, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, u b'mod partikolari l-Artikolu 5(3) tiegħu,
         Wara li kkunsidra n-notifika, skont l-Artikolu 5(2) tal-Protokoll Nru 19 dwar l-acquis ta' Schengen integrat fil-qafas tal-Unjoni Ewropea, mill-Gvern tar-Renju Unit tal-Gran Brittanja u l-Irlanda ta' Fuq, permezz tal-ittra tiegħu lill-President tal-Kunsill tal-1 ta' Ottubru 2018, tax-xewqa tiegħu li ma jiħux sehem fil-proposta għal Regolament tal-Parlament Ewropew u tal-Kunsill dwar il-ħolqien ta' netwerk Ewropew bejn uffiċjali għall-komunikazzjoni dwar il-migrazzjoni,
         Billi:

                     (1)

                     Ir-Renju Unit ħa sehem fir-Regolament tal-Kunsill (KE) Nru 377/2004 (1), kif emendat bir-Regolament (UE) Nru 493/2011 tal-Parlament Ewropew u tal-Kunsill tal-5 ta' April 2011 (2).

                     (2)

                     Fl-1 ta' Ottubru 2018, qabel l-iskadenza meħtieġa ta' tliet xhur, ir-Renju Unit innotifika lill-President tal-Kunsill dwar ix-xewqa tiegħu li ma jiħux sehem fl-adozzjoni tar-riformulazzjoni tar-Regolament (KE) Nru 377/2004 proposta mill-Kummissjoni fis-16 ta' Mejju 2018 u li l-Kunsill irċieva fil-lingwi meħtieġa kollha fit-2 ta' Lulju 2018.

                     (3)

                     Ir-Regolament (KE) Nru 377/2004 għandu l-għan li jsaħħaħ il-kooperazzjoni bejn l-uffiċjali għall-komunikazzjoni dwar l-immigrazzjoni stazzjonati f'pajjiżi terzi, partikolarment billi jistipula obbligu li jiġu stabbiliti netwerks lokali jew reġjonali bejn l-uffiċjali għall-komunikazzjoni dwar l-immigrazzjoni, kif ukoll billi jippromwovi l-użu ta' għodda elettronika ddedikata għall-iskambji regolari tal-informazzjoni fin-netwerks lokali u billi jistabbilixxi sistema ta' rapportar dwar l-attività tan-netwerks tal-uffiċjali għall-komunikazzjoni dwar l-immigrazzjoni permezz ta' rapporti tal-presidenza darbtejn fis-sena, mingħajr il-ħtieġa tal-użu ta' xi sistemi operazzjonali jew interazzjoni diretta ma' xi dispożizzjonijiet legali li jinsabu f'xi strumenti legali oħrajn li huma parti mill-acquis ta' Schengen.

                     (4)

                     Il-proposta tas-16 ta' Mejju 2018 għal riformulazzjoni tar-Regolament (KE) Nru 377/2004, filwaqt li għandha l-għan li żżid il-koordinazzjoni u twassal għall-aħjar użu tal-uffiċjali għall-komunikazzjoni dwar l-immigrazzjoni, inklużi l-uffiċjali għall-komunikazzjoni dwar l-immigrazzjoni ġodda stazzjonati f'pajjiżi terzi, sabiex ikun hemm rispons aħjar għall-prijoritajiet tal-UE fil-qasam tal-migrazzjoni, ma jitlaqx min-natura tar-Regolament (KE) Nru 377/2004 attwali, f'dak li jirrigwarda l-interazzjoni speċifika tiegħu mal-partijiet l-oħrajn tal-acquis ta' Schengen.

                     (5)

                     Il-proposta għal riformulazzjoni tar-Regolament (KE) Nru 377/2004, bħar-Regolament (KE) Nru 377/2004 attwali, għaldaqstant tista' titqies bħala miżura awtonoma fl-acquis ta' Schengen, li ma tinteraġġix operazzjonalment ma' strumenti legali oħrajn li huma parti mill-acquis ta' Schengen.

                     (6)

                     F'dan il-każ eċċezzjonali, u fid-dawl tan-natura awtonoma fl-acquis ta' Schengen tar-Regolament (KE) Nru 377/2004 attwali, jista' jitqies li, jekk ir-Renju Unit ma jibqax jieħu sehem f'dan ir-Regolament attwali, jew f'xi emenda ulterjuri tiegħu, iżda jkompli jieħu sehem fil-bqija tal-acquis ta' Schengen li bħalissa jieħu sehem fih skont id-Deċiżjoni tal-Kunsill 2000/365/KE (3), dan ikun jiżgura l-akbar sehem possibbli tar-Renju Unit mingħajr ma tiġi affettwata l-operabbiltà prattika tal-partijiet l-oħra tal-acquis ta' Schengen u filwaqt li tiġi rrispettata l-koerenza tagħhom.

                     (7)

                     Għaldaqstant jenħtieġ li l-Artikolu 8(2) tad-Deċiżjoni 2000/365/KE, b'konformità mal-Artikolu 5(3) tal-Protokoll Nru 19, ma jibqax japplika għar-Renju Unit tal-Gran Brittanja u l-Irlanda ta' Fuq f'dak li jirrigwarda r-Regolament (KE) Nru 377/2004 attwali, u kwalunkwe emenda ulterjuri tiegħu, inkluża l-proposta għal riformulazzjoni tar-Regolament (KE) Nru 377/2004, mid-dħul fis-seħħ tar-riformulazzjoni proposta tar-Regolament (KE) Nru 377/2004.

                     (8)

                     B'konsegwenza, il-punt 6 tal-Anness I tad-Deċiżjoni tal-Kunsill 2004/926/KE (4), f'dak li jirrigwarda r-Regolament (KE) Nru 377/2004, b'konformità mal-Artikolu 5(3) tal-Protokoll 19, jenħtieġ li jieqaf japplika mid-dħul fis-seħħ tar-riformulazzjoni proposta,

               ADOTTA DIN ID-DEĊIŻJONI:

            Artikolu 1
            Id-Deċiżjoni 2000/365/KE u l-punt 6 tal-Anness I tad-Deċiżjoni 2004/926/KE għandhom jieqfu japplikaw għar-Renju Unit tal-Gran Brittanja u l-Irlanda ta' Fuq fir-rigward tar-Regolament tal-Kunsill (KE) Nru 377/2004 u kwalunkwe emenda ulterjuri tiegħu mid-dħul fis-seħħ tar-riformulazzjoni proposta tar-Regolament tal-Parlament Ewropew u tal-Kunsill dwar il-ħolqien ta' network Ewropew bejn l-uffiċjali ta' komunikazzjoni dwar l-immigrazzjoni.

            Artikolu 2
            Din id-Deċiżjoni għandha tidħol fis-seħħ fil-jum ta' wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

            Magħmul fi Brussell, it-18 ta' Frar 2019.

                  Għall-Kunsill

                  Il-President

               F. MOGHERINI

            (1)  Regolament tal-Kunsill (KE) Nru 377/2004 tad-19 ta' Frar 2004 dwar il-ħolqien ta' network bejn l-uffiċjali għall-komunikazzjoni dwar l-immigrazzjoni(ĠU L 64, 2.3.2004, p. 1).

            (2)  Regolament (UE) Nru 493/2011 tal-Parlament Ewropew u tal-Kunsill tal-5 ta' April 2011 li jemenda r-Regolament tal-Kunsill (KE) Nru 377/2004 dwar il-ħolqien ta' netwerk bejn l-uffiċjali ta' komunikazzjoni dwar l-immigrazzjoni (ĠU L 141, 27.5.2011, p. 13).

            (3)  Deċiżjoni tal-Kunsill 2000/365/KE tad-29 ta' Mejju 2000 dwar it-talba tar-Renju Unit tal-Gran Brittanja u Irlanda ta' Fuq biex jieħu parti f'xi dispożizzjonijiet tal-acquis ta' Schengen (ĠU L 131, 1.6.2000, p. 43).

            (4)  Deċiżjoni tal-Kunsill 2004/926/KE tat-22 ta' Diċembru 2004 dwar id-dħul b'effett ta' partijiet tal-acquis ta' Schengen mir-Renju Unit tal-Gran Brittanja u l-Irlanda ta' Fuq (ĠU L 395, 31.12.2004, p. 70).


title: Deċiżjoni tal-Kunsill (UE) 2019/380 tal-4 ta' Marzu 2019 dwar il-pożizzjoni li għandha tiġi adottata, f'isem l-Unjoni Ewropea, fil-Kumitat Konġunt taż-ŻEE li tikkonċerna l-emenda tal-Anness IX (Servizzi finanzjarji) u tal-Anness XIX (Protezzjoni tal-konsumatur) għall-Ftehim ŻEE (Test b'rilevanza għaż-ŻEE.)

text:
                  11.3.2019

                  MT

                  Il-Ġurnal Uffiċjali tal-Unjoni Ewropea

                  L 69/43

         DEĊIŻJONI TAL-KUNSILL (UE) 2019/380
         tal-4 ta' Marzu 2019
         dwar il-pożizzjoni li għandha tiġi adottata, f'isem l-Unjoni Ewropea, fil-Kumitat Konġunt taż-ŻEE li tikkonċerna l-emenda tal-Anness IX (Servizzi finanzjarji) u tal-Anness XIX (Protezzjoni tal-konsumatur) għall-Ftehim ŻEE
         (Test b'rilevanza għaż-ŻEE)
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 114 flimkien mal-Artikolu 218(9) tiegħu,
         Wara li kkunsidra r-Regolament tal-Kunsill (KE) Nru 2894/94 tat-28 ta' Novembru 1994 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea (1), u b'mod partikolari l-Artikolu 1(3) tiegħu,
         Wara li kkunsidra l-proposta tal-Kummissjoni Ewropea,
         Billi:

                     (1)

                     Il-Ftehim dwar iż-Żona Ekonomika Ewropea (2) (il-“Ftehim ŻEE”) daħal fis-seħħ fl-1 ta' Jannar 1994.

                     (2)

                     Bis-saħħa l-Artikolu 98 tal-Ftehim ŻEE, il-Kumitat Konġunt taż-ŻEE jista' jiddeċiedi li jemenda, inter alia, l-Anness IX (Servizzi finanzjarji) u l-Anness XIX (Protezzjoni tal-konsumatur) għal dak il-Ftehim.

                     (3)

                     Id-Direttiva 2014/17/UE tal-Parlament Ewropew u tal-Kunsill (3) trid tiġi inkorporata fil-Ftehim ŻEE.

                     (4)

                     Għaldaqstant jenħtieġ li l-Annessi IX u XIX għall-Ftehim ŻEE jiġu emendati skont dan.

                     (5)

                     Għaldaqstant jenħtieġ li l-pożizzjoni tal-Unjoni fil-Kumitat Konġunt taż-ŻEE tkun ibbażata fuq l-abbozz ta' deċiżjoni mehmuż,

               ADOTTA DIN ID-DEĊIŻJONI:

            Artikolu 1
            Il-pożizzjoni li għandha tiġi adottata, f'isem l-Unjoni, fil-Kumitat Konġunt taż-ŻEE dwar l-emenda proposta tal-Anness IX (Servizzi finanzjarji) u tal-Anness XIX (Protezzjoni tal-konsumatur) għall-Ftehim ŻEE, għandha tkun ibbażata fuq l-abbozz ta' deċiżjoni tal-Kumitat Konġunt taż-ŻEE mehmuż ma' din id-Deċiżjoni.

            Artikolu 2
            Din id-Deċiżjoni għandha tidħol fis-seħħ fid-data tal-adozzjoni tagħha.

            Magħmul fi Brussell, l-4 ta' Marzu 2019.

                  Għall-Kunsill

                  Il-President

               A. ANTON

            (1)  ĠU L 305, 30.11.1994, p. 6.

            (2)  ĠU L 1, 3.1.1994, p. 3.

            (3)  Id-Direttiva 2014/17/UE tal-Parlament Ewropew u tal-Kunsill tal-4 ta' Frar 2014 dwar kuntratti ta' kreditu għall-konsumaturi marbutin ma' proprjetà immobbli residenzjali u li temenda d-Direttivi 2008/48/KE u 2013/36/UE u r-Regolament (UE) Nru 1093/2010 (ĠU L 60, 28.2.2014, p. 34).

            ABBOZZ
            DEĊIŻJONI TAL-KUMITAT KONĠUNT TAŻ-ŻEE Nru …/2019
            ta' …
            li temenda l-Anness IX (Servizzi finanzjarji) u l-Anness XIX (Protezzjoni tal-konsumatur) għall-Ftehim ŻEE
            IL-KUMITAT KONĠUNT TAŻ-ŻEE,
            Wara li kkunsidra l-Ftehim dwar iż-Żona Ekonomika Ewropea (il-“Ftehim ŻEE”), u b'mod partikolari l-Artikolu 98 tiegħu,
            Billi:

                        (1)

                        Id-Direttiva 2014/17/UE tal-Parlament Ewropew u tal-Kunsill tal-4 ta' Frar 2014 dwar kuntratti ta' kreditu għall-konsumaturi marbutin ma' proprjetà immobbli residenzjali u li temenda d-Direttivi 2008/48/KE u 2013/36/UE u r-Regolament (UE) Nru 1093/2010 (1), kif irrettifikata mill-ĠU L 246, 23.9.2015, p. 11, trid tiġi inkorporata fil-Ftehim ŻEE.

                        (2)

                        Għalhekk, l-Annessi IX u XIX għall-Ftehim ŻEE jenħtieġ li jiġu emendati skont dan,

                  ADOTTA DIN ID-DEĊIŻJONI:

               Artikolu 1
               L-Anness IX għall-Ftehim ŻEE għandu jiġi emendat kif ġej:

                           1.

                           L-inċiż li ġej jiżdied mal-punt 31 g (ir-Regolament (UE) Nru 1093/2010 tal-Parlament Ewropew u tal-Kunsill):

                                       “—

                                          32014 L 0017: Id-Direttiva 2014/17/UE tal-Parlament Ewropew u tal-Kunsill tal-4 ta' Frar 2014 (ĠU L 60, 28.2.2014, p. 34), kif irrettifikata mill-ĠU L 246, 23.9.2015, p. 11.”.

                           2.

                           Il-punt li ġej jiddaħħal wara l-punt 31i (ir-Regolament (UE) Nru 1095/2010 tal-Parlament Ewropew u tal-Kunsill):

                                       “31j.

                                          32014 L 0017: Id-Direttiva 2014/17/UE tal-Parlament Ewropew u tal-Kunsill tal-4 ta' Frar 2014 dwar kuntratti ta' kreditu għall-konsumaturi marbutin ma' proprjetà immobbli residenzjali u li temenda d-Direttivi 2008/48/KE u 2013/36/UE u r-Regolament (UE) Nru 1093/2010 (ĠU L 60, 28.2.2014, p. 34), kif irrettifikata mill-ĠU L 246, 23.9.2015, p. 11.
                                       Għall-finijiet ta' dan il-Ftehim, id-dispożizzjonijiet tad-Direttiva għandhom jinqraw bl-adattamenti li ġejjin:

                                                   (a)

                                                   Minkejja d-dispożizzjonijiet tal-Protokoll 1 ta' dan il-Ftehim, u sakemm mhux previst mod ieħor f'dan il-Ftehim, it-termini ‘Stat Membru/i’ u ‘awtoritajiet kompetenti’ għandhom jinftiehmu li qed jinkludu, apparti t-tifsira tagħhom fid-Direttiva, l-Istati tal-EFTA u l-awtoritajiet kompetenti tagħhom, rispettivament.

                                                   (b)

                                                   Fil-punt (b) tal-Artikolu 5(3), il-kliem ‘jew, skont il-każ, l-Awtorità ta' Sorveljanza tal-EFTA’ għandu jiddaħħal wara l-kliem ‘l-Awtorità Superviżorja Ewropea (l-Awtorità Bankarja Ewropea) (EBA)’.

                                                   (c)

                                                   Fl-Artikolu 12(3) u fl-Artikolu 27(3), fir-rigward tal-Istati tal-EFTA, il-kliem ‘20 ta' Marzu 2014’ għandu jsir ‘id-data tad-dħul fis-seħħ tad-Deċiżjoni tal-Kumitat Konġunt taż-ŻEE Nru … /… ta'… [din id-deċiżjoni]’.

                                                   (d)

                                                   Fl-Artikolu 14(5), fir-rigward tal-Istati tal-EFTA, il-kliem ‘20 ta' Marzu 2014’ għandu jsir ‘id-data tad-dħul fis-seħħ tad-Deċiżjoni tal-Kumitat Konġunt taż-ŻEE Nru … /… ta'… [din id-deċiżjoni]’ u l-kliem ‘sal-21 ta' Marzu 2019’ għandu jsir għal ħames snin minn hemm ‘il quddiem’.

                                                   (e)

                                                   Fl-Artikolu 26(2), jiżdied is-subparagrafu li ġej:
                                                   ‘Il-Liechtenstein huwa eżentat mill-monitoraġġ statistiku kif meħtieġ mill-paragrafu 2 tal-Artikolu 26.’.

                                                   (f)

                                                   Fil-ħames subparagrafu tal-paragrafu 2 u fil-punt (b) tal-paragrafu 4 tal-Artikolu 34, il-kliem ‘l-EBA tista' taġixxi’ għandu jinbidel bil-kliem ‘l-EBA jew, jekk ikun il-każ, l-Awtorità ta' Sorveljanza tal-EFTA tista' taġixxi’.

                                                   (g)

                                                   Fl-Artikolu 37, il-kliem ‘l-EBA tista' taġixxi skont is-setgħat ikkonferiti lilha minn dak l-Artikolu u kwalunkwe deċiżjoni vinkolanti tal-EBA’ għandu jinbidel bil-kliem ‘l-EBA jew, jekk ikun il-każ, l-Awtorità ta' Sorveljanza tal-EFTA tista' taġixxi skont is-setgħat ikkonferiti lilha minn dak l-Artikolu u kwalunkwe deċiżjoni vinkolanti tal-EBA jew, jekk ikun il-każ, l-Awtorità ta' Sorveljanza tal-EFTA’.

                                                   (h)

                                                   Fl-Artikolu 43, fir-rigward tal-Istati tal-EFTA, il-kliem ‘21 ta' Marzu 2016’ u ‘20 ta' Marzu 2014’ għandu jsir ‘id-data tad-dħul fis-seħħ tad-Deċiżjoni tal-Kumitat Konġunt taż-ŻEE Nru … /… ta'… [din id-deċiżjoni]’ u l-kliem ‘21 ta' Marzu 2017’ għandu jsir ‘sena wara d-data tad-dħul fis-seħħ tad-Deċiżjoni tal-Kumitat Konġunt taż-ŻEE Nru … /… ta' … [din id-deċiżjoni]’.”.

               Artikolu 2
               L-inċiż li ġej jiżdied mal-punt 7h (id-Direttiva 2008/48/KE tal-Parlament Ewropew u tal-Kunsill) tal-Anness XIX għall-Ftehim ŻEE:

                           “—

                              32014 L 0017: Id-Direttiva 2014/17/UE tal-Parlament Ewropew u tal-Kunsill tal-4 ta' Frar 2014 (ĠU L 60, 28.2.2014, p. 34), kif irrettifikata mill-ĠU L 246, 23.9.2015, p. 11.”.

               Artikolu 3
               It-test tad-Direttiva 2014/17/UE, kif irrettifikat mill-ĠU L 246, 23.9.2015, p. 11, bil-lingwa Iżlandiża u b'dik Norveġiża, li ser jiġi ppubblikat fis-Suppliment taż-ŻEE ta' Il-Ġurnal Uffiċjali tal-Unjoni Ewropea, għandu jkun awtentiku.

               Artikolu 4
               Din id-Deċiżjoni għandha tidħol fis-seħħ fi […], dment li jkunu saru n-notifiki kollha skont l-Artikolu 103(1) tal-Ftehim ŻEE (*1).

               Artikolu 5
               Din id-Deċiżjoni għandha tiġi ppubblikata fit-Taqsima taż-ŻEE u fis-Suppliment taż-ŻEE ta' Il-Ġurnal Uffiċjali tal-Unjoni Ewropea.

               Magħmul fi Brussell,

                     Għall-Kumitat Konġunt taż-ŻEE

                     Il-President

                     Is-Segretarji għall-Kumitat Konġunt taż-ŻEE

               (1)  ĠU L 60, 28.2.2014, p. 34.

               (*1)  [Ma huwa indikat l-ebda rekwiżit kostituzzjonali.] [Rekwiżiti kostituzzjonali indikati.]


title: Deċiżjoni tal-Kunsill (UE) 2019/381 tal-4 ta' Marzu 2019 dwar il-pożizzjoni li għandha tiġi adottata, f'isem l-Unjoni Ewropea, fil-Kumitat Konġunt taż-ŻEE li tikkonċerna l-emenda tal-Anness II (Regolamenti tekniċi, standards, ittestjar u ċertifikazzjoni) u tal-Anness XI (Komunikazzjoni elettronika, servizzi awdjoviżivi u soċjetà tal-informatika) għall-Ftehim ŻEE (Test b'rilevanza għaż-ŻEE.)

text:
                  11.3.2019

                  MT

                  Il-Ġurnal Uffiċjali tal-Unjoni Ewropea

                  L 69/46

         DEĊIŻJONI TAL-KUNSILL (UE) 2019/381
         tal-4 ta' Marzu 2019
         dwar il-pożizzjoni li għandha tiġi adottata, f'isem l-Unjoni Ewropea, fil-Kumitat Konġunt taż-ŻEE li tikkonċerna l-emenda tal-Anness II (Regolamenti tekniċi, standards, ittestjar u ċertifikazzjoni) u tal-Anness XI (Komunikazzjoni elettronika, servizzi awdjoviżivi u soċjetà tal-informatika) għall-Ftehim ŻEE
         (Test b'rilevanza għaż-ŻEE)
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikulari l-Artikoli 43, 114 u337 flimkien mal-Artikolu 218(9) tiegħu,
         Wara li kkunsidra r-Regolament tal-Kunsill (KE) Nru 2894/94 tat-28 ta' Novembru 1994 dwar l-arranġamenti għall-implimentazzjoni tal-Ftehim dwar iż-Żona Ekonomika Ewropea (1), u b'mod partikulari l-Artikolu 1(3) tiegħu,
         Wara li kkunsidra l-proposta mill-Kummissjoni Ewropea,
         Billi:

                     (1)

                     Il-Ftehim dwar iż-Żona Ekonomika Ewropea (2) (“il-Ftehim ŻEE”) daħal fis-seħħ fl-1 ta' Jannar 1994.

                     (2)

                     Bis-saħħa tal-Artikolu 98 tal-Ftehim ŻEE, il-Kumitat Konġunt taż-ŻEE jista' jiddeċiedi li jemenda, inter alia, l-Anness II (Regolamenti tekniċi, standards, ittestjar u ċertifikazzjoni) u l-Anness XI (Komunikazzjoni elettronika, servizzi awdjoviżivi u soċjetà tal-informatika) għall-dak il-Ftehim.

                     (3)

                     Id-Direttiva (UE) 2015/1535 tal-Parlament Ewropew u tal-Kunsill (3) trid tiġi inkorporata fil-Ftehim ŻEE.

                     (4)

                     Għaldaqstant, jenħtieġ li l-Annessi II u XI għall-Ftehim ŻEE jiġu emendati skont dan.

                     (5)

                     Għaldaqstant, jenħtieġ li l-pożizzjoni tal-Unjoni fil-Kumitat Konġunt taż-ŻEE tkun ibbażata fuq l-abbozz ta' deċiżjoni mehmuż,

               ADOTTA DIN ID-DEĊIŻJONI:

            Artikolu 1
            Il-pożizzjoni li għandha tiġi adottata, f'isem l-Unjoni, fil-Kumitat Konġunt taż-ŻEE dwar l-emenda proposta tal-Anness II (Regolamenti Tekniċi, standards, ittestjar u ċertifikazzjoni) u tal-Anness XI (Komunikazzjoni elettronika, servizzi awdjoviżivi u soċjetà tal-informatika) għall-Ftehim dwar iż-ŻEE, għandha tkun ibbażata fuq l-abbozz ta' deċiżjoni tal-Kumitat Konġunt taż-ŻEE mehmuż ma' din id-Deċiżjoni.

            Artikolu 2
            Din id-Deċiżjoni għandha tidħol fis-seħħ fid-data tal-adozzjoni tagħha.

            Magħmul fi Brussell, l-4 ta' Marzu 2019.

                  Għall-Kunsill

                  Il-President

               A. ANTON

            (1)  ĠU L 305, 30.11.1994, p. 6.

            (2)  ĠU L 1, 3.1.1994, p. 3.

            (3)  Id-Direttiva (UE) 2015/1535 tal-Parlament Ewropew u tal-Kunsill tad-9 ta' Settembru 2015 li tistabbilixxi proċedura għall-għoti ta' informazzjoni fil-qasam tar-regolamenti tekniċi u tar-regoli dwar is-servizzi tas-Soċjetà tal-Informatika (ĠU L 241, 17.9.2015, p. 1).

            ABBOZZ
            DEĊIŻJONI TAL-KUMITAT KONĠUNT TAŻ-ŻEE Nru …/2019
            ta'…
            li temenda l-Anness II (Regolamenti tekniċi, standards, ittestjar u ċertifikazzjoni) u l-Anness XI (Komunikazzjoni elettronika, servizzi awdjoviżivi u soċjetà tal-informatika) għall-Ftehim ŻEE
            IL-KUMITAT KONĠUNT TAŻ-ŻEE,
            Wara li kkunsidra l-Ftehim dwar iż-Żona Ekonomika Ewropea (“il-Ftehim ŻEE”), u b'mod partikulari l-Artikolu 98 tiegħu,
            Billi:

                        (1)

                        Id-Direttiva (UE) 2015/1535 tal-Parlament Ewropew u tal-Kunsill tad-9 ta' Settembru 2015 li tistabbilixxi proċedura għall-għoti ta' informazzjoni fil-qasam tar-regolamenti tekniċi u tar-regoli dwar is-servizzi tas-Soċjetà tal-Informatika (1) trid tiġi inkorporata fil-Ftehim ŻEE.

                        (2)

                        Id-Direttiva (UE) 2015/1535 tħassar id-Direttiva 98/34/KE tal-Parlament Ewropew u tal-Kunsill (2), kif emendata bid-Direttiva 98/48/KE tal-Parlament u tal-Kunsill (3), li hija inkorporata fil-Ftehim ŻEE u li konsegwentement trid titħassar skont il-Ftehim ŻEE.

                        (3)

                        Filwaqt li l-Istati tal-EFTA jistgħu joħorġu kummenti u opinjonijiet dettaljati fir-rigward ta' regolament tekniku abbozzat innotifikat minn Stati oħra tal-EFTA, dawn jistgħu jippreżentaw biss kummenti fir-rigward ta' regolament tekniku abbozzat innotifikat mill-Istati Membri tal-Unjoni u viċi versa.

                        (4)

                        Għaldaqstant, jenħtieġ li l-Annessi II u XI għall-Ftehim ŻEE jiġu emendati skont dan,

                  ADOTTA DIN ID-DEĊIŻJONI:

               Artikolu 1
               It-test tal-punt 1 (id-Direttiva 98/34/KE tal-Parlament Ewropew u tal-Kunsill) tal-Kapitolu XIX tal-Anness II għall-Ftehim ŻEE huwa sostitwit b'dan li ġej:
               “32015 L 1535: Id-Direttiva (UE) 2015/1535 tal-Parlament Ewropew u tal-Kunsill tad-9 ta' Settembru 2015 li tistabbilixxi proċedura għall-għoti ta' informazzjoni fil-qasam tar-regolamenti tekniċi u tar-regoli dwar is-servizzi tas-Soċjetà tal-Informatika (ĠU L 241, 17.9.2015, p. 1).
               Għall-finijiet ta' dan il-Ftehim, id-dispożizzjonijiet tad-Direttiva għandhom jinqraw bl-adattamenti li ġejjin:

                           (a)

                           It-tieni subparagrafu tal-Artikolu 1(1)(c) għandu jiġi sostitwit b'dan li ġej:
                           “It-terminu ‘speċifikazzjoni teknika’ jkopri wkoll il-proċessi u l-metodi ta' produzzjoni użati fir-rigward ta' prodotti maħsubin għall-konsum mill-bniedem u mill-annimali, u fi prodotti mediċinali kif definiti fl-Artikolu 1 tad-Direttiva 2001/83/KE (kif inkorporata fil-punt 15 q tal-Kapitolu XIII tal-Anness II għall-Ftehim permezz tad-Deċiżjoni tal-Kumitat Konġunt taż-ŻEE Nru 82/2002 tal-25 ta' Ġunju 2002 (4)) kif ukoll metodi u proċessi ta' produzzjoni relatati ma' prodotti oħra, meta dawn ikollhom effett fuq il-karatteristiċi tagħhom.”;

                           (b)

                           Dan li ġej għandu jiżdied fl-ewwel subparagrafu tal-Artikolu 5(1):
                           “Test sħiħ tal-abbozz tar-regolament tekniku nnotifikat għandu jkun disponibbli bil-lingwa oriġinali kif ukoll bi traduzzjoni sħiħa f'waħda mil-lingwi uffiċjali tal-Unjoni.”;

                           (c)

                           Is-subparagrafu li ġej għandu jiżdied mal-Artikolu 5(1):
                           “Il-Kummissjoni f'isem l-Unjoni, minn naħa, u l-Awtorità ta' Sorveljanza tal-EFTA jew l-Istati tal-EFTA permezz tal-Awtorità ta' Sorveljanza tal-EFTA, min-naħa l-oħra, jistgħu jitolbu informazzjoni ulterjuri dwar abbozz ta' regolament tekniku nnotifikat.”;

                           (d)

                           Is-subparagrafu li ġej għandu jiżdied mal-Artikolu 5(2):
                           “Il-kummenti tal-Istati tal-EFTA għandhom jintbagħtu mill-Awtorità ta' Sorveljanza tal-EFTA lill-Kummissjoni fil-forma ta' komunikazzjoni waħda koordinata u l-kummenti tal-Unjoni għandhom jintbagħtu mill-Kumissjoni lill-Awtorità ta' Sorveljanza tal-EFTA.”;

                           (e)

                           It-termini “Stat Membru” u “Kummissjoni” fl-Artikolu 6(1), (2) u (7) għandhom jiġu sostitwiti rispettivament bit-termini “Stat tal-EFTA” u “Awtorità ta' Sorveljanza tal-EFTA”.

                           (f)

                           L-Artikoli 6(3), (4), (5) u (6) ma għandhomx japplikaw.”

               Artikolu 2
               It-test tal-punt 5i (id-Direttiva 98/34/KE tal-Parlament Ewropew u tal-Kunsill) tal-Anness XI għall-Ftehim ŻEE huwa sostitwit b'dan li ġej:
               “32015 L 1535: Id-Direttiva (UE) 2015/1535 tal-Parlament Ewropew u tal-Kunsill tad-9 ta' Settembru 2015 li tistabbilixxi proċedura għall-għoti ta' informazzjoni fil-qasam tar-regolamenti tekniċi u tar-regoli dwar is-servizzi tas-Soċjetà tal-Informatika (ĠU L 241, 17.9.2015, p. 1).
               Għall-finijiet ta' dan il-Ftehim, id-dispożizzjonijiet tad-Direttiva għandhom jinqraw bl-adattamenti li ġejjin:

                           (a)

                           It-tieni subparagrafu tal-Artikolu 1(1)(c) għandu jiġi sostitwit b'dan li ġej:
                           “It-terminu ‘speċifikazzjoni teknika’ jkopri wkoll il-proċessi u l-metodi ta' produzzjoni użati fir-rigward ta' prodotti maħsubin għall-konsum mill-bniedem u mill-annimali, u fi prodotti mediċinali kif definiti fl-Artikolu 1 tad-Direttiva 2001/83/KE (kif inkorporata fil-punt 15 q tal-Kapitolu XIII tal-Anness II għall-Ftehim permezz tad-Deċiżjoni tal-Kumitat Konġunt taż-ŻEE Nru 82/2002 tal-25 ta' Ġunju 2002 (5)) kif ukoll metodi u proċessi ta' produzzjoni relatati ma' prodotti oħra, meta dawn ikollhom effett fuq il-karatteristiċi tagħhom.”;

                           (b)

                           Dan li ġej għandu jiżdied fl-ewwel subparagrafu tal-Artikolu 5(1):
                           “Test sħiħ tal-abbozz tar-regolament tekniku nnotifikat għandu jkun disponibbli bil-lingwa oriġinali kif ukoll bi traduzzjoni sħiħa f'waħda mil-lingwi uffiċjali tal-Unjoni.”;

                           (c)

                           Is-subparagrafu li ġej għandu jiżdied mal-Artikolu 5(1):
                           “Il-Kummissjoni f'isem l-Unjoni, minn naħa, u l-Awtorità ta' Sorveljanza tal-EFTA jew l-Istati tal-EFTA permezz tal-Awtorità ta' Sorveljanza tal-EFTA, min-naħa l-oħra, jistgħu jitolbu informazzjoni ulterjuri dwar abbozz ta' regolament tekniku nnotifikat.”;

                           (d)

                           Is-subparagrafu li ġej għandu jiżdied mal-Artikolu 5(2):
                           “Il-kummenti tal-Istati tal-EFTA għandhom jintbagħtu mill-Awtorità ta' Sorveljanza tal-EFTA lill-Kummissjoni fil-forma ta' komunikazzjoni waħda koordinata u l-kummenti tal-Unjoni għandhom jintbagħtu mill-Kumissjoni lill-Awtorità ta' Sorveljanza tal-EFTA.”;

                           (e)

                           It-termini “Stat Membru” u “Kummissjoni” fl-Artikolu 6(1), (2) u (7) għandhom jiġu sostitwiti rispettivament bit-termini “Stat tal-EFTA” u “Awtorità ta' Sorveljanza tal-EFTA”.

                           (f)

                           L-Artikoli 6(3), (4), (5) u (6) ma għandhomx japplikaw.”.

               Artikolu 3
               It-testi tad-Direttiva (UE) 2015/1535 bil-lingwa Iżlandiża u b'dik Norveġiża, li ser jiġu ppubblikati fis-Suppliment taż-ŻEE ta' Il-Ġurnal Uffiċjali tal-Unjoni Ewropea, għandhom ikunu awtentiċi.

               Artikolu 4
               Din id-Deċiżjoni għandha tidħol fis-seħħ fi […], dment li jkunu saru n-notifiki kollha skont l-Artikolu 103(1) tal-Ftehim ŻEE (*1).

               Artikolu 5
               Din id-Deċiżjoni għandha tiġi ppubblikata fit-Taqsima ŻEE u fis-Suppliment taż-ŻEE ta' Il-Ġurnal Uffiċjali tal-Unjoni Ewropea.

               Magħmul fi Brussell,

                     Għall-Kumitat Konġunt taż-ŻEE

                     Il-President

                     Is-Segretarji tal-Kumitat Konġunt taż-ŻEE

               (1)  ĠU L 241, 17.9.2015, p. 1.

               (2)  ĠU L 204, 21.7.1998, p. 37.

               (3)  ĠU L 217, 5.8.1998, p. 18.

               (4)  ĠU L 266, 3.10.2002, p. 32 u s-Suppliment ŻEE Nru 49, 3.10.2002, p. 22.

               (5)  ĠU L 266, 3.10.2002, p. 32 u s-Suppliment ŻEE Nru 49, 3.10.2002, p. 22.

               (*1)  [Ma hemm indikat l-ebda rekwiżit kostituzzjonali.] [Hemm indikati rekwiżiti kostituzzjonali.]


title: Deċiżjoni (UE, Euratom) 2019/383 tar-Rappreżentanti tal-Gvernijiet tal-Istati membri tas-6 ta' Marzu 2019 li taħtar Imħallef fil-Qorti Ġenerali

text:
                  11.3.2019

                  MT

                  Il-Ġurnal Uffiċjali tal-Unjoni Ewropea

                  L 69/51

         DEĊIŻJONI (UE, Euratom) 2019/383 TAR-RAPPREŻENTANTI TAL-GVERNIJIET TAL-ISTATI MEMBRI
         tas-6 ta' Marzu 2019
         li taħtar Imħallef fil-Qorti Ġenerali
         IR-RAPPREŻENTANTI TAL-GVERNIJIET TAL-ISTATI MEMBRI TAL-UNJONI EWROPEA,
         Wara li kkunsidraw it-Trattat dwar l-Unjoni Ewropea, u b'mod partikolari l-Artikolu 19 tiegħu,
         Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikoli 254 u 255 tiegħu,
         Wara li kkunsidraw it-Trattat li jistabbilixxi l-Komunità Ewropea tal-Enerġija Atomika, u b'mod partikolari l-Artikolu 106(a)(1) tiegħu,
         Billi:

                     (1)

                     L-Artikolu 48 tal-Protokoll Nru 3 dwar l-Istatut tal-Qorti tal-Ġustizzja tal-Unjoni Ewropea, kif emendat bir-Regolament (UE, Euratom) 2015/2422 tal-Parlament Ewropew u tal-Kunsill (1), jipprevedi li l-Qorti Ġenerali tkun komposta minn żewġ Imħallfin għal kull Stat Membru mill-1 ta' Settembru 2019 'il quddiem.

                     (2)

                     Il-punt (c) tal-Artikolu 2 tal-imsemmi Regolament jipprevedi li l-mandat ta' erba' mid-disa' Mħallfin addizzjonali li għandhom jinħatru mill-1 ta' Settembru 2019 għandu jintemm fil-31 ta' Awwissu 2022. Dawk l-erba' Mħallfin għandhom jintgħażlu b'tali mod li l-gvernijiet ta' erba' Stati Membri jinnominaw żewġ Imħallfin għas-sostituzzjoni parzjali tal-Qorti Ġenerali fl-2022.

                     (3)

                     Is-Sinjura Tuula Riitta PYNNÄ ġiet innominata għall-kariga ta' Mħallef addizzjonali fil-Qorti Ġenerali.

                     (5)

                     Il-kumitat stabbilit permezz tal-Artikolu 255 tat-Trattat dwar il-Funzjonament tal-Unjoni Ewropea ta opinjoni dwar l-idoneità tas-Sinjura Tuula Riitta PYNNÄ biex taqdi d-dmirijiet ta' Mħallef fil-Qorti Ġenerali,

               ADOTTAW DIN ID-DEĊIŻJONI:

            Artikolu 1
            Is-Sinjura Tuula Riitta PYNNÄ hija b'dan maħtura Mħallef fil-Qorti Ġenerali għall-perijodu mill-1 ta' Settembru 2019 sal-31 ta' Awwissu 2022.

            Artikolu 2
            Din id-Deċiżjoni għandha tidħol fis-seħħ fil-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea.

            Magħmul fi Brussell, is-6 ta' Marzu 2019.

                  Il-President

               L. ODOBESCU

            (1)  Regolament (UE, Euratom) 2015/2422 tal-Parlament Ewropew u tal-Kunsill tas-16 ta' Diċembru 2015 li jemenda l-Protokoll Nru 3 dwar l-Istatut tal-Qorti tal-Ġustizzja tal-Unjoni Ewropea (ĠU L 341, 24.12.2015, p. 14).


title: Deċiżjoni tal-Kunsill (UE) 2019/407 tal-4 ta' Marzu 2019 dwar il-konklużjoni, f'isem l-Unjoni Ewropea, tal-Ftehim għall-Prevenzjoni tas-Sajd mhux Regolat fl-Ibħra Miftuħa fl-Oċean Artiku Ċentrali

text:
                  15.3.2019

                  MT

                  Il-Ġurnal Uffiċjali tal-Unjoni Ewropea

                  L 73/1

         DEĊIŻJONI TAL-KUNSILL (UE) 2019/407
         tal-4 ta' Marzu 2019
         dwar il-konklużjoni, f'isem l-Unjoni Ewropea, tal-Ftehim għall-Prevenzjoni tas-Sajd mhux Regolat fl-Ibħra Miftuħa fl-Oċean Artiku Ċentrali
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 43, flimkien mal-punt (a)(v) tat-tieni subparagrafu tal-Artikolu 218(6), tiegħu,
         Wara li kkunsidra l-proposta tal-Kummissjoni Ewropea,
         Wara li kkunsidra l-approvazzjoni tal-Parlament Ewropew (1),
         Billi:

                     (1)

                     L-Unjoni hija kompetenti b'mod esklużiv, taħt il-Politika Komuni tas-Sajd, li tadotta miżuri għall-konservazzjoni tar-riżorsi bijoloġiċi tal-baħar u biex tidħol fi ftehimiet ma' pajjiżi terzi u organizzazzjonijiet internazzjonali f'dan ir-rigward.

                     (2)

                     Skont id-Deċiżjonijiet tal-Kunsill 98/392/KE (2) u 98/414/KE (3), l-Unjoni hija parti kontraenti għall-Konvenzjoni tan-Nazzjonijiet Uniti dwar il-Liġi tal-Baħar tal-10 ta' Diċembru 1982 (“il-Konvenzjoni”) u tal-Ftehim dwar l-implimentazzjoni tad-dispożizzjonijiet tal-Konvenzjoni tan-Nazzjonijiet Uniti dwar il-Liġi tal-Baħar tal-10 ta' Diċembru 1982, relattivament għall-Konservazzjoni u l-Ġestjoni ta' Stokkijiet ta' Ħut Transżonali u Stokkijiet ta' Ħut li Jpassi Ħafna (“il-Ftehim dwar l-Istokkijiet tal-Ħut”). Kemm il-Konvenzjoni kif ukoll il-Ftehim dwar l-Istokkijiet tal-Ħut jirrikjedu li l-Istati jikkooperaw fil-konservazzjoni u l-ġestjoni tar-riżorsi ħajjin tal-baħar. Il-Ftehim għall-Prevenzjoni tas-Sajd mhux Regolat fl-Ibħra Miftuħa fl-Oċean Artiku Ċentrali (“il-Ftehim”) jwettaq dan l-obbligu.

                     (3)

                     Ir-Regolament (UE) Nru 1380/2013 tal-Parlament Ewropew u tal-Kunsill (4) jipprevedi li l-Unjoni għandha tmexxi r-relazzjonijiet esterni tagħha dwar is-sajd f'konformità mal-obbligi internazzjonali u mal-objettivi ta' politika tagħha, kif ukoll f'konformità mal-objettivi u l-prinċipji stabbiliti fl-Artikoli 2 u 3 ta' dak ir-Regolament, sabiex jiġu żgurati l-isfruttar sostenibbli, il-ġestjoni u l-konservazzjoni tar-riżorsi bijoloġiċi tal-baħar u tal-ambjent tal-baħar. Il-Ftehim huwa konsistenti ma' dawk l-objettivi.

                     (4)

                     Fil-31 ta' Marzu 2016, il-Kunsill awtorizza lill-Kummissjoni biex tinnegozja, f'isem l-Unjoni, ftehim internazzjonali għall-prevenzjoni tas-sajd mhux regolat fl-ibħra miftuħa fl-Oċean Artiku ċentrali. Dawk in-negozjati ġew konklużi pożittivament fit-30 ta' Novembru 2017. F'konformità mad-Deċiżjoni tal-Kunsill (UE) 2018/1257 (5), il-Ftehim għall-Prevenzjoni tas-Sajd mhux Regolat fl-Ibħra Miftuħa fl-Oċean Artiku Ċentrali ġie ffirmat fit-3 ta' Ottubru 2018, soġġett għall-konklużjoni tiegħu f'data aktar tard.

                     (5)

                     L-adeżjoni mal-Ftehim tkun tippromwovi konsistenza fl-approċċ tal-Unjoni rigward il-konservazzjoni fl-oċeani kollha u ssaħħaħ l-impenn tagħha għall-konservazzjoni fit-tul u l-użu sostenibbli tar-riżorsi bijoloġiċi tal-baħar globalment.

                     (6)

                     Jenħtieġ li l-Ftehim jiġi approvat,

               ADOTTA DIN ID-DEĊIŻJONI:

            Artikolu 1
            Il-Ftehim għall-Prevenzjoni tas-Sajd mhux Regolat fl-Ibħra Miftuħa fl-Oċean Artiku Ċentrali (“il-Ftehim”) huwa b'dan approvat f'isem l-Unjoni.
            It-test tal-Ftehim huwa mehmuż ma' din id-Deċiżjoni.

            Artikolu 2
            Il-President tal-Kunsill għandu jinnomina il-persuna jew persuni li jkollhom is-setgħa li jiddepożitaw, f'isem l-Unjoni, l-istrumenti ta' approvazzjoni previsti fl-Artikoli 15 tal-Ftehim.

            Artikolu 3
            Din id-Deċiżjoni għandha tidħol fis-seħħ fit-tielet jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

            Magħmul fi Brussell, l-4 ta' Marzu 2019.

                  Għall-Kunsill

                  Il-President

               A. ANTON

            (1)  Approvazzjoni tat 12 ta' Frar 2019 (għadha mhijiex ippubblikata fil-Ġurnal Uffiċjali).

            (2)  Id-Deċiżjoni tal-Kunsill 98/392/KE tat-23 ta' Marzu 1998 li tirrigwarda l-konklużjoni mill-Komunità Ewropea tal-Konvenzjoni tan-Nazzjonijiet Uniti tal-10 ta' Diċembru 1982 dwar il-Liġi tal-Baħar u l-Ftehim tat-28 ta' Lulju 1994 li għandu x'jaqsam mal-implimentazzjoni tal-Parti XI tiegħu (ĠU L 179, 23.6.1998, p. 1).

            (3)  Id-Deċiżjoni tal-Kunsill 98/414/KE tat-8 ta' Ġunju 1998 dwar ir-ratifika mill-Komunità Ewropea tal-Ftehim sabiex jimplimenta d-dispożizzjonijiet tal-Konvenzjoni tan-Nazzjonijiet Uniti dwar il-Liġi tal-Baħar tal-10 ta' Diċembru 1982 li għandha x'taqsam mal-konservazzjoni u l-ġestjoni tal-istokk tal-ħut fuq iż-żewġ naħat tal-istess żona u l-istokks tal-ħut li jpassi bil-qawwi (ĠU L 189, 3.7.1998, p. 14).

            (4)  Ir-Regolament (UE) Nru 1380/2013 tal-Parlament Ewropew u tal-Kunsill tal-11 ta' Diċembru 2013 dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u li jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE (ĠU L 354, 28.12.2013, p. 22).

            (5)  Id-Deċiżjoni tal-Kunsill (UE) 2018/1257 tat-18 ta' Settembru 2018 dwar l-iffirmar, f'isem l-Unjoni Ewropea, tal-Ftehim għall-Prevenzjoni tas-Sajd mhux Regolat fl-Ibħra Miftuħa fl-Oċean Artiku Ċentrali (ĠU L 238, 21.9.2018, p. 1).